Ακρωνυμια

ΓΔ BUDG : Γενική Διεύθυνση Προϋπολογισμού

ΓΔ TAXUD : Γενική Διεύθυνση Φορολογίας και Τελωνειακής Ένωσης

ΔΑΔ : Διαδικασία απλουστευμένης διασάφησης

ΔΕΤΚ : Διατάξεις εφαρμογής του τελωνειακού κώδικα

ΔΤΕ : Διαδικασία εκτελωνισμού στον οριζόμενο από τον εισαγωγέα τόπο – Διαδικασία τοπικού εκτελωνισμού

ΕΕ : Ευρωπαϊκή Ένωση

ΕΟΦ : Εγκεκριμένος οικονομικός φορέας

ΚΠΔΚ : Κοινό πλαίσιο διαχείρισης κινδύνων

ΠΙΠ : Παραδοσιακοί ίδιοι πόροι

ΠΟΤ : Παγκόσμιος Οργανισμός Τελωνείων

Γλωσσαριο ορων

Αυτοματοποιημένη διαχείριση κινδύνου/ανάλυση κινδύνου : συστηματικός εντοπισμός των κινδύνων και εφαρμογή κάθε μέτρου που είναι αναγκαίο προκειμένου να περιοριστεί η έκθεση σε κίνδυνο, με τη χρήση τεχνικών αυτοματοποιημένης επεξεργασίας δεδομένων. Ο όρος αυτός καλύ- πτει δραστηριότητες όπως η συγκέντρωση στοιχείων και πληροφοριών, η ανάλυση και εκτίμηση των κινδύνων, η θέσπιση και λήψη μέτρων, καθώς και η τακτική παρακολούθηση και επανεξέταση της διαδικασίας και των επακολούθων της, βάσει διεθνών, ευρωπαϊκών και εθνικών πηγών και στρατηγικών.

Διασάφηση/τελωνειακή διασάφηση : πράξη με την οποία ένα πρόσωπο δηλώνει τη βούλησή του να υπαγάγει εμπορεύματα σε συγκεκριμένο τελωνειακό καθεστώς.

Έγγραφο επιτήρησης : η εισαγωγή προϊόντων που τελούν υπό επιτήρηση της ΕΕ είναι δυνατή μόνο με την προσκόμιση εγγράφου επιτήρησης που έχει εκδοθεί από τις αρμόδιες αρχές κράτους μέλους.

Εισαγωγή : η εφαρμογή της τελωνειακής διαδικασίας "θέση σε ελεύθερη κυκλοφορία", μετά την οποία τα εμπορεύματα μπορούν να πωληθούν ή να καταναλωθούν στην αγορά της ΕΕ.

Εκτελωνισμός : η διαδικασία διεκπεραίωσης των τελωνειακών διατυπώσεων, προκειμένου τα εμπο- ρεύματα να τεθούν στη διάθεση του αιτούντα.

Έλεγχος εγγράφων : έλεγχος της ορθότητας, πληρότητας και εγκυρότητας των πληροφοριών που αναγράφονται στην τελωνειακή διασάφηση (π.χ. περιγραφή των εμπορευμάτων, αξία, ποσότητα) ή σε άλλα έγγραφα (π.χ. πιστοποιητικά εισαγωγής, πιστοποιητικά καταγωγής).

Έλεγχος πριν από την παράδοση : φυσικός έλεγχος ή έλεγχος εγγράφων προτού τεθούν τα εμπο- ρεύματα στη διάθεση του επιχειρηματία, για τον συγκεκριμένο σκοπό του αντίστοιχου τελωνειακού καθεστώτος.

Έλεγχος πριν από την αδειοδότηση/προληπτικός έλεγχος : έλεγχος των επιχειρηματιών διά της εξέτασης των λογαριασμών, των λογιστικών βιβλίων και των συστημάτων τους πριν από τη χορή- γηση άδειας για υπαγωγή σε τελωνειακό καθεστώς. Στόχος είναι να ελέγχεται η συμμόρφωση του επιχειρηματία με τους όρους υπαγωγής στο καθεστώς και να εκτιμάται ο κίνδυνος που συνδέεται με την επιχειρηματική δραστηριότητά του.

Έλεγχος συμφωνίας : αντιπαραβολή της απλουστευμένης διασάφησης (ΔΑΔ ) ή της καταχώρισης στα λογιστικά βιβλία του επιχειρηματία (ΔΤ Ε) με τη συμπληρωματική διασάφηση. Ο έλεγχος μπο- ρεί να περιλαμβάνει εμπεριστατωμένο έλεγχο επιμέρους στοιχείων (έλεγχος ακρίβειας) ή/και να εξακριβώνει κατά πόσον όλες οι απλουστευμένες πράξεις περιλαμβάνονται στη συμπληρωματική διασάφηση (έλεγχος πληρότητας).

Έλεγχοι/τελωνειακοί έλεγχοι : συγκεκριμένες πράξεις των τελωνειακών αρχών, με σκοπό τη δι- ασφάλιση της ορθής εφαρμογής της τελωνειακής κανονιστικής ρύθμισης· οι πράξεις αυτές είναι δυνατό να περιλαμβάνουν εξέταση των εμπορευμάτων, επαλήθευση των δεδομένων της διασάφη- σης, καθώς και της υπόστασης και της γνησιότητας ηλεκτρονικών ή γραπτών εγγράφων, έλεγχο των λογιστικών και άλλων στοιχείων των επιχειρήσεων, επιθεώρηση των μεταφορικών μέσων, έλεγχο των αποσκευών και άλλες παρόμοιες πράξεις.

Ελεύθερη κυκλοφορία : το καθεστώς των εισαγόμενων από τρίτες χώρες εμπορευμάτων, τα οποία έχουν υποβληθεί σε όλες τις διατυπώσεις εισαγωγής που απαιτούνται προκειμένου να είναι δυνατή η πώληση ή η κατανάλωσή τους στην αγορά της ΕΕ.

Κατασταλτικός έλεγχος : έλεγχος των επιχειρηματιών μέσω της εξέτασης των λογαριασμών, των λογιστικών βιβλίων και των συστημάτων τους, προκειμένου να διασφαλιστεί η συμμόρφωση με την τελωνειακή κανονιστική ρύθμιση και να εκτιμηθούν οι κίνδυνοι που συνδέονται με την επιχει- ρηματική δραστηριότητά τους.

Κίνδυνος : η πιθανότητα συμβάντος το οποίο παρεμποδίζει την ορθή εφαρμογή εθνικών ή ευρω- παϊκών μέτρων, θέτει σε κίνδυνο τα οικονομικά συμφέροντα της ΕΕ και των κρατών μελών της ή συνιστά απειλή για την ασφάλεια και προστασία της ΕΕ, τη δημόσια υγεία, το περιβάλλον ή τους καταναλωτές.

Μετά την παράδοση : μετά την παράδοση των εμπορευμάτων.

Παράδοση εμπορευμάτων : η πράξη με την οποία οι τελωνειακές αρχές καθιστούν τα εμπορεύματα διαθέσιμα για τους σκοπούς που ορίζει το τελωνειακό καθεστώς στο οποίο υπάγονται.

Πιστοποιητικό εισαγωγής : έγγραφο που εκδίδουν οι αρμόδιες αρχές κράτους μέλους, το οποίο επιτρέπει την εισαγωγή στην ΕΕ ορισμένων εμπορευμάτων που υπόκεινται σε περιορισμούς. Κάθε πιστοποιητικό προσδιορίζει τον επιτρεπόμενο όγκο εισαγωγών, ο δε συνολικός εισαγόμενος όγκος δεν πρέπει να υπερβαίνει το μέγιστο αυτό όριο.

Πιστοποιητικό καταγωγής : έγγραφο που απαιτείται κατά την υποβολή αιτήματος για προτιμησι- ακό δασμολογικό συντελεστή, το οποίο οφείλει να συμπληρώνει ο εξαγωγέας των εμπορευμάτων (π.χ. EUR.1, έντυπο A, δήλωση τιμολογίου).

Προσκόμιση εμπορευμάτων στο τελωνείο : γνωστοποίηση στις τελωνειακές αρχές της άφιξης εμπορευμάτων στο τελωνείο ή σε οποιονδήποτε άλλο τόπο έχει οριστεί ή εγκριθεί από τις τελω- νειακές αρχές.

Προφίλ κινδύνου : συνδυασμός κριτηρίων κινδύνου και τομέων ελέγχου (π.χ. είδος εμπορευμάτων, χώρες καταγωγής) που αποτελεί ένδειξη για την ύπαρξη κινδύνου και οδηγεί σε πρόταση εφαρμο- γής μέτρου ελέγχου.

Τελωνειακό καθεστώς : η εφαρμογή ενός από τα ακόλουθα καθεστώτα: θέση σε ελεύθερη κυκλο- φορία, διαμετακόμιση, τελωνειακή αποταμίευση, τελειοποίηση προς επανεξαγωγή, μεταποίηση υπό τελωνειακό έλεγχο, προσωρινή εισαγωγή, τελειοποίηση προς επανεισαγωγή, εξαγωγή.

Φυσικός έλεγχος : εξέταση των εμπορευμάτων, συμπεριλαμβανομένης της λεπτομερούς καταμέ- τρησης και δειγματοληψίας, προκειμένου να ελεγχθεί κατά πόσο ανταποκρίνονται στην τελωνειακή διασάφηση που τα συνοδεύει.

Συνοψη

I. Οι επιχειρηματίες που έχουν λάβει άδεια να χρησιμοποιούν απλουστευμένες τελωνειακές διαδικασίες εισαγωγής επωφελούνται μιας επιταχυμένης διαδικασίας εκτελωνισμού. Οι τελωνειακές υπηρεσίες βασίζονται στην ορθότητα των διασαφήσεων εισαγωγής τους και διενεργούν λιγότερους ελέγχους πριν από την παράδοση των εμπορευμάτων. Αυτό πρέπει να αντισταθμίζεται από ελέγχους πριν από την αδειοδότηση και από κατασταλτικούς ελέγχους. Οι διαδικασίες ισχύουν από μακρού και εφαρμόζονται ευρέως στην ΕΕ. Το 2008, άνω των δύο τρίτων του συνόλου των τελωνειακών διασαφήσεων εισαγωγής στην ΕΕ διεκπεραιώθηκαν βάσει απλουστευμένων διαδικασιών.

II. Οι διαδικασίες αυτές αποτελούν σημαντική συνιστώσα της πολιτικής διευκόλυνσης του εμπορίου της ΕΕ, η οποία αναπτύχθηκε περαιτέρω το 2008 μέσω της καθιέρωσης της έννοιας του εγκεκριμένου οικονομικού φορέα (ΕΟΦ), προνομιακού χρήστη των απλουστευμένων τελωνειακών διαδικασιών, με τον κανονισμό 1192/2008 και με την έγκριση του εκσυγχρονισμένου τελωνειακού κώδικα, ο οποίος θα τεθεί σε εφαρμογή το 2013.

III. Ο έλεγχος του Συνεδρίου αξιολογεί κατά πόσον οι δύο κύριες απλουστευμένες τελωνειακές διαδικασίες εισαγωγής ελέγχονται αποτελεσματικά, ώστε να παρέχεται εύλογη διασφάλιση για την ορθή είσπραξη των παραδοσιακών ιδίων πόρων (ΠΙΠ), καθώς και κατά πόσο συμβάλλουν στη διασφάλιση της συμμόρφωσης των επιχειρηματιών με τις υποχρεώσεις που απορρέουν από την κοινή εμπορική πολιτική. Το Συνέδριο εξετάζει εάν η Επιτροπή έλαβε υπόψη τη διεθνή βέλτιστη πρακτική για την ανάπτυξη ενός ικανοποιητικού τρόπου προσέγγισης του ελέγχου σχετικά με τις απλουστευμένες διαδικασίες, καθώς και εάν παρακολουθεί την ορθή εφαρμογή τους στο σύνολο της ΕΕ. Επίσης, ο έλεγχος αξιολογεί εάν τα κράτη μέλη διενεργούν αποτελεσματικούς ελέγχους βασισμένους σε έναν τέτοιο τρόπο προσέγγισης.

IV. Το Συνέδριο διαπίστωσε τα εξής:

- η Επιτροπή έλαβε υπόψη διεθνή πρότυπα και θέσπισε κατάλληλο κανονιστικό πλαίσιο για τις απλουστευμένες διαδικασίες, αλλά μόλις στο τέλος του 2008,

- η Επιτροπή ανέπτυξε σύστημα αυτοματοποιημένης διαχείρισης κινδύνου για ολόκληρη την ΕΕ. Μολονότι το σύστημα αυτό καθιστά δυνατή την αυτοματοποιημένη ανταλλαγή εντύπων πληροφοριών σχετικά με τους κινδύνους (RIF - Risk Information Form), δεν περιλαμβάνει ακόμη προφίλ κινδύνου που να καλύπτουν τους ΠΙΠ ή την κοινή εμπορική πολιτική,

- η υποχρέωση χρησιμοποίησης αυτοματοποιημένης ανάλυσης κινδύνου στο πλαίσιο των απλουστευμένων διαδικασιών θα τεθεί σε ισχύ μόλις την 1η Ιανουαρίου 2011,

- η Επιτροπή πραγματοποίησε, για πρώτη φορά το 2008, επιθεωρήσεις ειδικά για τις απλουστευμένες διαδικασίες εισαγωγής και, το 2009, ενίσχυσε τις δραστηριότητές της σχετικά με την παρακολούθηση,

- δεν εφαρμόζεται ακόμη στο σύνολο της ΕΕ τυποποιημένος τρόπος προσέγγισης των κατασταλτικών ελέγχων σχετικά με τις απλουστευμένες διαδικασίες, λόγω του ότι δεν έχουν ολοκληρωθεί μέχρι στιγμής οι δραστηριότητες της Επιτροπής για την ανάπτυξή του.

V. Το Συνέδριο διαπίστωσε ότι τα κράτη μέλη χρησιμοποιούν δικούς τους, σε ορισμένες περιπτώσεις ανεπαρκείς, τρόπους προσέγγισης του ελέγχου σχετικά με τις απλουστευμένες διαδικασίες, με αποτέλεσμα:

- κατά κανόνα ανεπαρκείς ή ανεπαρκώς τεκμηριωμένους ελέγχους πριν από την χορήγηση άδειας σε επιχειρηματία προκειμένου να χρησιμοποιήσει απλουστευμένες διαδικασίες,

- περιορισμένη χρήση τεχνικών αυτοματοποιημένης επεξεργασίας δεδομένων για τη διενέργεια ελέγχων κατά τη διεκπεραίωση των απλουστευμένων διαδικασιών,

- υπέρμετρη χρήση πρακτικών απλούστευσης, και συγκεκριμένα της απαλλαγής από την υποχρέωση γνωστοποίησης στο πλαίσιο της διαδικασίας τοπικού εκτελωνισμού, οι οποίες αποτελούν πρόσκομμα για τους ελέγχους βάσει ανάλυσης κινδύνου πριν από την είσοδο των εμπορευμάτων στην αγορά της ΕΕ,

- χαμηλής ποιότητας, όχι αρκετά συχνούς ή ακατάλληλα στοχευμένους όσον αφορά τις πράξεις, κατασταλτικούς ελέγχους των εμπορικών εγγράφων και των λογαριασμών του επιχειρηματία.

VI. Το Συνέδριο μέτρησε την αποτελεσματικότητα των ελέγχων σχετικά με τις εισαγωγές που διεκπεραιώνονται με τη χρήση απλουστευμένων διαδικασιών ελέγχοντας τυχαία επιλεγμένες διασαφήσεις, στις οποίες είχε ζητηθεί η εφαρμογή προτιμησιακού δασμολογικού συντελεστή ή στις οποίες είχαν ζητηθεί έγγραφα εισαγωγής για τους σκοπούς της συμμόρφωσης με την κοινή εμπορική πολιτική. Σε έξι από τα εννέα κράτη μέλη διαπιστώθηκε μεγάλη συχνότητα σφαλμάτων, τα οποία σε πολλές περιπτώσεις οφείλονταν στο γεγονός ότι οι επιχειρηματίες δεν διέθεταν τα αναγκαία έγγραφα που θα τους παρείχαν το δικαίωμα να εισάγουν εμπορεύματα που υπόκεινται σε μέτρα εμπορικής πολιτικής ή να επωφελούνται της εφαρμογής προτιμησιακού δασμολογικού συντελεστή.

VII. Προκειμένου η Επιτροπή να βελτιώσει τους ελέγχους σχετικά με τις απλουστευμένες διαδικασίες και να συμβάλει στην ανάπτυξη της πολιτικής διευκόλυνσης του εμπορίου της ΕΕ, πρέπει:

- να λάβει υπόψη τις διαπιστώσεις του Συνεδρίου στο πλαίσιο της εξέτασης ενδεχόμενων περαιτέρω απλουστεύσεων των τελωνειακών διαδικασιών,

- να ενθαρρύνει τα κράτη μέλη να εφαρμόσουν ταχέως το κανονιστικό πλαίσιο και τις κατευθυντήριες οδηγίες που αναπτύχθηκαν πρόσφατα, να παρακολουθεί την εφαρμογή τους και να ενισχύσει περαιτέρω το πλαίσιο, βάσει των αποτελεσμάτων τόσο των δικών της ελέγχων και ενεργειών παρακολούθησης όσο και του Συνεδρίου,

- να θεσπίσει κοινά πρότυπα για τους κατασταλτικούς τελωνειακούς ελέγχους, βάσει ικανοποιητικής μεθοδολογίας ελέγχου και τρόπου προσέγγισης βάσει ανάλυσης των συστημάτων,

- να αναπτύξει αυτοματοποιημένα προφίλ κινδύνου για τους ΠΙΠ και την κοινή εμπορική πολιτική σε επίπεδο ΕΕ, και να εξετάσει με κριτικό πνεύμα τις πρακτικές απλούστευσης των κρατών μελών,

- να ενθαρρύνει τα κράτη μέλη να μηχανογραφήσουν κάθε πτυχή της διεκπεραίωσης των απλουστευμένων διαδικασιών εισαγωγής, και

- να καλέσει τα κράτη μέλη να μεριμνήσουν για την καλύτερη ενημέρωση των επιχειρηματιών όσον αφορά τις υποχρεώσεις και τις ευθύνες τους και να ενθαρρύνει τη μέτρηση του βαθμού συμμόρφωσης των επιχειρηματιών.

Εισαγωγη

1. Οι απλουστευμένες τελωνειακές διαδικασίες εισαγωγής συνιστούν βασικό στοιχείο της τελωνειακής πολιτικής της ΕΕ: διευκολύνουν τη δραστηριότητα των επιχειρηματιών περιορίζοντας τις τελωνειακές διατυπώσεις και τους ελέγχους πριν από την παράδοση των εμπορευμάτων. Από τα αριθμητικά στοιχεία για το 2008 προκύπτει ότι οι τελωνειακές διαδικασίες εισαγωγής είναι απλουστευμένες σε ποσοστό περίπου 70 % επί του συνόλου. Επομένως, ο αντίκτυπός τους στην είσπραξη των παραδοσιακών ιδίων πόρων (ΠΙΠ) θεωρείται σημαντικός.

2. Η τελωνειακή νομοθεσία της ΕΕ τροποποιείται διαρκώς, προκειμένου να προσαρμόζεται στις εξελισσόμενες τεχνικές, οικονομικές και πολιτικές συνθήκες. Αποτέλεσμα της διαδικασίας αυτής είναι ο εκσυγχρονισμένος τελωνειακός κώδικας του 2008 [1], ο οποίος προετοιμάζει το έδαφος για περαιτέρω διευκόλυνση του εμπορίου.

3. Η παρούσα έκθεση ελέγχου αναλύει δύο σημαντικές τελωνειακές διαδικασίες, οι οποίες διευκολύνουν τη θέση των εμπορευμάτων σε ελεύθερη κυκλοφορία, ήτοι τη διαδικασία απλουστευμένης διασάφησης (ΔΑΔ) και τη διαδικασία εκτελωνισμού στον οριζόμενο από τον εισαγωγέα τόπο (ΔΤΕ). Πρόκειται για διαδικασίες που ισχύουν από μακρού και εφαρμόζονται ευρέως στην ΕΕ, αποτελούν δε βασικό στοιχείο της διευκόλυνσης του εμπορίου.

4. Στο πλαίσιο μιας συνήθους τελωνειακής διαδικασίας εισαγωγής, ο επιχειρηματίας οφείλει να προσκομίσει τα εμπορεύματα στο τελωνείο, να υποβάλει μια τυποποιημένη διασάφηση και να καταβάλει τους τυχόν δασμούς ή να καταθέσει εγγύηση για την καταβολή τους, πριν από την παράδοση των εμπορευμάτων. Οι τελωνειακές αρχές ενδέχεται να ελέγξουν τα έγγραφα ή/και να επιθεωρήσουν τα εμπορεύματα.

5. Κάθε επιχειρηματίας που πραγματοποιεί συχνά εισαγωγές μπορεί να υποβάλει αίτηση για χρήση απλουστευμένων διαδικασιών. Η χρήση τους προϋποθέτει την αδειοδότηση. Οι εθνικές τελωνειακές υπηρεσίες, διενεργώντας έλεγχο πριν από την αδειοδότηση, πρέπει να εξακριβώνουν κατά πόσο ο αιτών επιχειρηματίας είναι αξιόπιστος, να αξιολογούν εάν θα είναι σε θέση να διενεργούν όποιους ελέγχους κρίνουν αναγκαίους, και να εξασφαλίζουν εγγύηση για την κάλυψη των τυχόν πληρωτέων δασμών.

6. Αφ’ ης στιγμής του χορηγηθεί άδεια για τη χρήση απλουστευμένων διαδικασιών, ο επιχειρηματίας μπορεί να υποβάλλει μερικώς συμπληρωμένες τελωνειακές διασαφήσεις, εμπορικό έγγραφο (π.χ. τιμολόγιο) (ΔΑΔ), ή απλώς να εγγράφει τα εμπορεύματα στα λογιστικά βιβλία του (ΔΤΕ). Ο επιχειρηματίας μπορεί να εξασφαλίζει απλουστεύσεις για την προσκόμιση των εμπορευμάτων στο τελωνείο και τα εμπορεύματα παραδίδονται έναντι εγγύησης, ενώ οι τυχόν δασμοί καταβάλλονται σε μεταγενέστερο στάδιο. Κατ’ αυτό τον τρόπο, επιταχύνεται η διαδικασία εκτελωνισμού συνολικά και ο επιχειρηματίας έχει ταχύτερα στη διάθεσή του τα εμπορεύματα.

7. Έπειτα από ένα καθορισμένο χρονικό διάστημα —συνήθως ενός μηνός— ο επιχειρηματίας, αφενός, υποβάλλει πλήρη διασάφηση (συμπληρωματική διασάφηση), η οποία συνοψίζει τις απλουστευμένες διασαφήσεις/εγγραφές στα λογιστικά βιβλία και συμπληρώνει τα ελλείποντα πληροφοριακά στοιχεία και, αφετέρου, καταβάλλει τους τυχόν οφειλόμενους δασμούς.

8. Κατά κανόνα, οι τελωνειακές αρχές βασίζονται στην πληρότητα και την ακρίβεια των στοιχείων που παρέχει ο επιχειρηματίας και κατ’ εξαίρεση μόνο διενεργούνται έλεγχοι πριν από την παράδοση.

9. Δεδομένου ότι πολλά από τα βασικά πληροφοριακά στοιχεία παρέχονται μεταγενέστερα, στο πλαίσιο της συμπληρωματικής διασάφησης, οι έλεγχοι που τυχόν διενεργούνται συνήθως ασκούνται μετά την παράδοση των εμπορευμάτων, με τη μορφή ελέγχου τελωνειακών εγγράφων, ελέγχου συμφωνίας ή πλήρους κατασταλτικού ελέγχου στις εγκαταστάσεις του επιχειρηματία.

10. Η τελωνειακή νομοθεσία της ΕΕ θεσπίζει το νομικό πλαίσιο για τη διενέργεια ελέγχων και επιβάλλει την υποχρέωση προσφυγής στη διαχείριση κινδύνου. Η Επιτροπή καθιέρωσε συγκεκριμένους κανόνες για τον τρόπο ελέγχου των απλουστευμένων διαδικασιών, που τέθηκαν σε ισχύ την 1η Ιανουαρίου 2009, ιδίως όσον αφορά τους ελέγχους πριν από την αδειοδότηση και τις εναρμονισμένες προϋποθέσεις και τα κριτήρια που πρέπει να πληροί ο επιχειρηματίας πριν του χορηγηθεί άδεια χρήσης απλουστευμένων διαδικασιών.

11. Στόχος της Επιτροπής [2] είναι να επιτύχει να ενεργούν οι εθνικές τελωνειακές αρχές ως ενιαία διοίκηση, και για τον σκοπό αυτό κατάρτισε επίσης κατευθυντήριες οδηγίες («μη δεσμευτικούς κανόνες») όσον αφορά τους τελωνειακούς ελέγχους γενικά και τους ελέγχους σχετικά με τις απλουστευμένες διαδικασίες ειδικότερα.

12. Στο παράρτημα Ι παρουσιάζεται σχηματικά ο τρόπος λειτουργίας της ΔΑΔ και της ΔΤΕ.

Εμβελεια και τροποσ προσεγγισησ του ελεγχου

Κύριος στόχος του ελέγχου

13. Με τον έλεγχο αξιολογήθηκε κατά πόσο το κανονιστικό πλαίσιο και ο τρόπος προσέγγισης του ελέγχου που ανέπτυξε η Επιτροπή και έθεσε σε εφαρμογή στα κράτη μέλη διασφαλίζουν αποτελεσματικό έλεγχο των απλουστευμένων διαδικασιών, παρέχουν εύλογη διασφάλιση για την ορθή είσπραξη των ΠΙΠ και συμβάλλουν στην εξασφάλιση της συμμόρφωσης των επιχειρηματιών με τις υποχρεώσεις που απορρέουν από την κοινή εμπορική πολιτική.

14. Ο έλεγχος επιδίωξε να απαντηθούν τα ακόλουθα συγκεκριμένα ερωτήματα:

α) Ανέπτυξε η Επιτροπή ικανοποιητικό τρόπο προσέγγισης των ελέγχων σχετικά με τις απλουστευμένες διαδικασίες, λαμβάνοντας υπόψη τη διεθνή βέλτιστη πρακτική; Παρακολούθησε την ορθή εφαρμογή των απλουστευμένων διαδικασιών και τους σχετικούς ελέγχους;

β) Χρησιμοποιούν τα κράτη μέλη ικανοποιητικό και τυποποιημένο τρόπο προσέγγισης των ελέγχων σχετικά με τις απλουστευμένες διαδικασίες; Είναι αποτελεσματικοί οι εν λόγω έλεγχοι;

Τρόπος προσέγγισης και μεθοδολογία του ελέγχου

15. Ο έλεγχος διενεργήθηκε σε δύο στάδια. Αρχικά, το Συνέδριο κατάρτισε ένα μοντέλο ελέγχου σχετικά με τις απλουστευμένες διαδικασίες (βλέπε παράρτημα II), βάσει της πείρας που διαθέτει το ίδιο και άλλοι οργανισμοί. Ανέλυσε την τρέχουσα πρακτική μέσω επαφών με τρίτες χώρες και επίσκεψης στον Παγκόσμιο Οργανισμό Τελωνείων (ΠΟΤ), προκειμένου να συγκεντρώσει πληροφορίες σχετικά με τους τρόπους προσέγγισης των ελέγχων σχετικά με τις απλουστευμένες διαδικασίες, οι οποίοι χρησιμοποιούνται διεθνώς.

16. Στη συνέχεια, το Συνέδριο συνέκρινε τον συνιστώμενο από την Επιτροπή τρόπο προσέγγισης του ελέγχου με το μοντέλο ελέγχου και αξιολόγησε τις δραστηριότητες παρακολούθησης των απλουστευμένων διαδικασιών εκ μέρους της Επιτροπής.

17. Στο δεύτερο στάδιο, το Συνέδριο εξέτασε την ποιότητα των στρατηγικών που εφαρμόστηκαν και τους ελέγχους που διενεργήθηκαν πράγματι σχετικά με τις απλουστευμένες διαδικασίες σε εννέα κράτη μέλη [3] και προέβη σε σύγκρισή τους με το μοντέλο ελέγχου. Τα εν λόγω κράτη μέλη, στα οποία αντιστοιχούσε ποσοστό άνω του 60 % του συνόλου των ΠΙΠ που εισπράχθηκαν στην ΕΕ το 2008, χρησιμοποιούσαν απλουστευμένες διαδικασίες για τις διασαφήσεις εισαγωγών σε σημαντικό βαθμό [4].

18. Η ποιότητα των στρατηγικών ελέγχου που εφαρμόστηκαν και οι έλεγχοι που διενεργήθηκαν πράγματι στα εν λόγω κράτη μέλη αξιολογήθηκαν υπό το πρίσμα των απαντήσεων που δόθηκαν σε ερωτηματολόγια και των αποδεικτικών στοιχείων που συγκεντρώθηκαν τόσο επί τόπου όσο και διά της παρακολούθησης της πορείας 157 φακέλων επιχειρηματιών συνολικά.

Γράφημα 1

Τα κράτη μέλη που ελέγχθηκαν και η σημασία τους για την είσπραξη των ΠΙΠ το 2008

+++++ TIFF +++++

19. Στο πλαίσιο ενός ελέγχου το 2007, το Συνέδριο εντόπισε αδυναμίες στη λειτουργία των απλουστευμένων διαδικασιών σε αρκετά κράτη μέλη και, ιδιαίτερα, υψηλότερο κίνδυνο σφαλμάτων στο πλαίσιο των απλουστευμένων διαδικασιών όταν οι επιχειρηματίες ζητούν την εφαρμογή προτιμησιακού δασμολογικού συντελεστή [5] ή εισάγουν εμπορεύματα που υπόκεινται σε μέτρα της κοινής εμπορικής πολιτικής [6].

20. Ελέγχθηκαν η νομιμότητα και η κανονικότητα 967 τελωνειακών διασαφήσεων που αφορούσαν τα έτη 2005 έως 2008 και επελέγησαν βάσει τυχαίου δείγματος στα κράτη μέλη όπου διενεργήθηκε έλεγχος, προκειμένου να εξαχθούν συμπεράσματα ως προς το εάν οι έλεγχοι που εφαρμόζονται στα εν λόγω κράτη μέλη απέτρεψαν, αφενός, την ελλιπή είσπραξη των ΠΙΠ και, αφετέρου, εισαγωγές που δεν συμμορφώνονταν με την κοινή εμπορική πολιτική.

Παρατηρησεισ

Ανέπτυξε η Επιτροπή ικανοποιητικό τρόπο προσέγγισης των ελέγχων σχετικά με τις απλουστευμένες διαδικασίες, λαμβάνοντας υπόψη τη διεθνή βέλτιστη πρακτική; Παρακολούθησε την ορθή εφαρμογή των απλουστευμένων διαδικασιών και τους σχετικούς ελέγχους;

21. Οι απλουστευμένες διαδικασίες ισχύουν από μακρού και κωδικοποιήθηκαν στον τελωνειακό κώδικα το 1992 [7]. Το Συνέδριο αξιολόγησε κατά πόσον η Επιτροπή ανέπτυξε κοινά πρότυπα για τον έλεγχο σχετικά με τις απλουστευμένες διαδικασίες και πώς παρακολουθεί την εφαρμογή τους στην πράξη.

Το αρχικό κανονιστικό πλαίσιο ήταν ανεπαρκές, αλλά βελτιώθηκε στις αρχές του 2009

22. Το 2008 άρχισε να εφαρμόζεται στην ΕΕ το καθεστώς του ΕΟΦ. Ο ΕΟΦ είναι προνομιακός χρήστης των απλουστευμένων τελωνειακών διαδικασιών και υποχρεούται να πληροί συγκεκριμένες προϋποθέσεις και κριτήρια πριν του αναγνωριστεί η ιδιότητα αυτή [8].

23. Προκειμένου να εναρμονιστούν οι προϋποθέσεις και τα κριτήρια που ισχύουν για τους ΕΟΦ με όσα ισχύουν για τους επιχειρηματίες που χρησιμοποιούν τη ΔΑΔ και τη ΔΤΕ, η Επιτροπή εξέδωσε κανονισμό [9], ο οποίος θέσπισε για πρώτη φορά, από την 1η Ιανουαρίου 2009 και εξής, σειρά ειδικών ελέγχων που πρέπει να διενεργούνται όταν οι τελωνειακές αρχές χορηγούν σε επιχειρηματίες την άδεια να χρησιμοποιούν τις δύο αυτές διαδικασίες. Επίσης, ο κανονισμός αυτός εισήγαγε τη νομική υποχρέωση των κρατών μελών να μηχανογραφήσουν τις απλουστευμένες διαδικασίες έως την 1η Ιανουαρίου 2011.

24. Επιπλέον, η Επιτροπή εκπόνησε λεπτομερείς κατευθυντήριες οδηγίες για την ενιαία άδεια χρήσης απλουστευμένων διαδικασιών [10]. Η άδεια αυτή παρέχει στους επιχειρηματίες τη δυνατότητα να διεκπεραιώνουν το σύνολο των διατυπώσεων στη διοίκηση των τελωνείων του χορηγούντος την άδεια κράτους μέλους, ακόμη και στις περιπτώσεις που οι εισαγωγές πραγματοποιούνται σε άλλο κράτος μέλος. Κατά το 2008 η Επιτροπή επέκτεινε την εφαρμογή των εννοιών των εν λόγω κατευθυντήριων οδηγιών στις εθνικές άδειες χρήσης απλουστευμένων διαδικασιών, ήτοι στις άδειες που αφορούν περιπτώσεις στις οποίες οι εισαγωγές και οι τελωνειακές διατυπώσεις λαμβάνουν χώρα στο ίδιο κράτος μέλος, καθώς οι προϋποθέσεις και τα κριτήρια χορήγησης αμφοτέρων των αδειών είναι ίδια.

25. Το πλαίσιο συμφωνεί πλέον, σε μεγάλο βαθμό, με το μοντέλο ελέγχου του Συνεδρίου για τις απλουστευμένες διαδικασίες και επίσης λαμβάνει υπόψη διεθνώς αποδεκτά πρότυπα [11] για ελέγχους του είδους αυτού.

26. Ωστόσο, οι κατευθυντήριες οδηγίες της Επιτροπής δεν αναφέρονται ειδικά:

- στη χρησιμοποίηση μεθοδολογίας εκτίμησης των κινδύνων, όπως το μοντέλο Compact για τους ΕΟΦ [12], κατά τη διάρκεια των ελέγχων πριν από την αδειοδότηση,

- στην ανάγκη διενέργειας ελάχιστου αριθμού ελέγχων πριν από την παράδοση,

- στο πλεονέκτημα μιας αυτοματοποιημένης συμφωνίας μεταξύ συμπληρωματικών και απλουστευμένων διασαφήσεων/καταχωρίσεων στα λογιστικά βιβλία, προκειμένου να διασφαλίζεται η πληρότητα των πρώτων, ούτε

- στο πλεονέκτημα των μέτρων διασφάλισης (π.χ. μέτρηση του βαθμού συμμόρφωσης των επιχειρηματιών).

Η υποχρεωτική εφαρμογή της αυτοματοποιημένης ανάλυσης κινδύνου δεν έχει υλοποιηθεί ακόμη

27. Ο κανονισμός (ΕΚ) αριθ. 648/2005 του Ευρωπαϊκού Κοινοβουλίου και του Συμβουλίου [13] θέσπισε την υποχρέωση οι τελωνειακοί έλεγχοι να βασίζονται σε ανάλυση κινδύνου με τη χρήση τεχνικών αυτοματοποιημένης επεξεργασίας δεδομένων και η Επιτροπή ανέπτυξε ένα ηλεκτρονικό σύστημα διαχείρισης κινδύνων για τα τελωνεία στο σύνολο της ΕΕ, το κοινό πλαίσιο διαχείρισης κινδύνων (ΚΠΔΚ) [14].

28. Δόθηκε προτεραιότητα στην εφαρμογή κοινών κριτηρίων (προφίλ κινδύνου) για την ανάλυση κινδύνου των εμπορευμάτων στο πρώτο σημείο εισόδου τους στην ΕΕ, για λόγους ασφάλειας. Επί του παρόντος δεν έχουν αναπτυχθεί σε επίπεδο ΕΕ τέτοια προφίλ κινδύνου, τα οποία να καλύπτουν τους ΠΙΠ ή την κοινή εμπορική πολιτική, στο πλαίσιο αυτό.

29. Επιπλέον, δεδομένου ότι οι απλουστευμένες διαδικασίες είναι δυνατό να διεκπεραιώνονται χειρόγραφα έως το τέλος του 2010, η εφαρμογή τυχόν αυτοματοποιημένων προφίλ κινδύνου (εθνικών ή σε επίπεδο ΕΕ) θα εξαρτηθεί από τον βαθμό μηχανογράφησης και από την απόφαση του οικείου κράτους μέλους να διενεργεί πράγματι αυτοματοποιημένη ανάλυση κινδύνου όσον αφορά τις απλουστευμένες διαδικασίες. Κατά συνέπεια, έως την ημερομηνία αυτή δεν πρόκειται να χρησιμοποιηθεί κοινός τρόπος προσέγγισης της διαχείρισης των κινδύνων (σχετικών με τους ΠΙΠ και άλλων) που συνεπάγεται η χρήση απλουστευμένων διαδικασιών.

30. Επιπροσθέτως, ορισμένες τελωνειακές υπηρεσίες κρατών μελών επιτρέπουν στο πλαίσιο της ΔΤΕ πρακτικές που καθιστούν αδύνατη την πραγματοποίηση ανάλυσης κινδύνου ή ελέγχων πριν από την παράδοση των εμπορευμάτων. Τα εν λόγω κράτη μέλη υιοθετούν ευέλικτη ερμηνεία της τελωνειακής νομοθεσίας της ΕΕ, η οποία επιτρέπει την πρακτική αυτή μόνο σε εξαιρετικές περιστάσεις (βλέπε σημείο 46).

31. Η Επιτροπή δεν έχει παράσχει την αναγκαία καθοδήγηση προκειμένου να αποτρέπεται η αδικαιολόγητη και υπέρμετρη χρήση της εν λόγω πρακτικής, η οποία παρεμποδίζει την εφαρμογή αυτοματοποιημένης ανάλυσης κινδύνου, ακόμη και μετά την επίτευξη της πλήρους μηχανογράφησης των απλουστευμένων διαδικασιών.

Οι κατευθυντήριες οδηγίες για τους κατασταλτικούς ελέγχους δεν είναι ακόμη πλήρεις

32. Με τον εκσυγχρονισμό της τελωνειακής νομοθεσίας της ΕΕ, η Επιτροπή ενθάρρυνε τη διευκόλυνση του εμπορίου, με τη συνεπαγόμενη μείωση των τελωνειακών ελέγχων πριν από την παράδοση, η οποία πρέπει να αντισταθμίζεται από κοινό τρόπο προσέγγισης, βάσει ανάλυσης κινδύνου, των ενισχυμένων τελωνειακών ελέγχων, ιδίως μετά την παράδοση.

33. Όσον αφορά την τυποποίηση των κατασταλτικών ελέγχων, η Επιτροπή κατάρτισε το 2007 τον Οδηγό τελωνειακών ελέγχων [15], ο οποίος καλύπτει όλες τις τελωνειακές διαδικασίες. Ο οδηγός αυτός δεν λαμβάνει υπόψη τον κίνδυνο απώλειας ΠΙΠ λόγω παραγραφής [16], ενώ η ενότητα για τη μεθοδολογία του ελέγχου δεν καλύπτει βασικές πτυχές, όπως τα εργαλεία εκτίμησης του κινδύνου, οι μέθοδοι δειγματοληψίας και οι ελεγκτικοί κίνδυνοι.

Η Επιτροπή πραγματοποίησε για πρώτη φορά το 2008 επιθεωρήσεις ειδικά για τις απλουστευμένες διαδικασίες

34. Η ΓΔ TAXUD είναι αρμόδια για τη διασφάλιση της ομοιόμορφης εφαρμογής της τελωνειακής νομοθεσίας της ΕΕ και, επομένως, για τη λειτουργία των εθνικών τελωνειακών αρχών ως ενιαία διοίκηση. Η ΓΔ BUDG πραγματοποιεί επιθεωρήσεις σχετικά με τους ΠΙΠ, στο πλαίσιο των οποίων ελέγχεται και η συμμόρφωση με την εφαρμοστέα τελωνειακή νομοθεσία.

35. Το Συνέδριο εντόπισε αδυναμίες στη λειτουργία των απλουστευμένων διαδικασιών το 2007 σε αρκετά κράτη μέλη [17] και ακολούθως αποφάσισε να διενεργήσει τον συγκεκριμένο πλήρη έλεγχο.

36. Η ΓΔ BUDG επέλεξε τις απλουστευμένες διαδικασίες ως ειδικό θέμα της επιθεώρησής της για πρώτη φορά το 2008. Εντόπισε σειρά ελλείψεων στα επτά κράτη μέλη που επιθεώρησε (πρβλ. πίνακα 1).

37. Η ΓΔ TAXUD καθιέρωσε μια λειτουργία παρακολούθησης της ομοιόμορφης εφαρμογής της τελωνειακής νομοθεσίας της ΕΕ το 2006. Συμπεριέλαβε την παρακολούθηση στοιχείων των απλουστευμένων διαδικασιών στα προγράμματα παρακολούθησής της για το 2009 και το 2010.

38. Η επιβολή της υποχρέωσης εφαρμογής κατάλληλου πλαισίου για τους ελέγχους μόλις το 2009, η απουσία κοινής και αυτοματοποιημένης ανάλυσης κινδύνου για τους ελέγχους των πτυχών που αφορούν τους ΠΙΠ και την κοινή εμπορική πολιτική πριν από την παράδοση, καθώς και οι ελλιπείς κατευθυντήριες οδηγίες για τους κατασταλτικούς ελέγχους, αυξάνουν την πιθανότητα επέλευσης των κινδύνων που συνδέονται με τη χρήση των απλουστευμένων διαδικασιών.

Πίνακας 1

Σύνοψη των διαπιστώσεων επιθεώρησης της ΓΔ BUDG σχετικά με τις απλουστευμένες διαδικασίες το 2008

| Κράτος μέλος |

Ανεπάρκειες | DE | IE | ES | FR | PL | FI | UK |

Διαδικασία αδειοδότησης | | | | | | | |

Έλεγχοι πριν από την παράδοση | | | | | | | |

Χρησιμοποίηση της ανάλυσης κινδύνου | | | | | | | |

Πρακτικές απλούστευσης | | | | | | | |

Κατασταλτικοί έλεγχοι | | | | | | | |

Χρησιμοποιούν τα κράτη μέλη ικανοποιητικό και τυποποιημένο τρόπο προσέγγισης των ελέγχων σχετικά με τις απλουστευμένες διαδικασίες; Είναι αποτελεσματικοί οι εν λόγω έλεγχοι;

39. Το Συνέδριο εξέτασε τους ελέγχους και τους τρόπους προσέγγισης του ελέγχου σε εννέα κράτη μέλη και τους συνέκρινε με το μοντέλο ελέγχου του. Στο πλαίσιο αυτό εξέτασε 157 φακέλους επιχειρηματιών. Επιπλέον, το Συνέδριο μέτρησε την αποτελεσματικότητα των ελέγχων βάσει δειγμάτων τελωνειακών διασαφήσεων. Ελέγχθηκαν συνολικά 967 τελωνειακές διασαφήσεις.

Τα κράτη μέλη χρησιμοποίησαν δικούς τους τρόπους προσέγγισης, οι οποίοι παρουσίαζαν διαφορές σε κάθε στάδιο των ελέγχων

40. Όλα τα κράτη μέλη είχαν καθιερώσει εθνικές οδηγίες για τις απλουστευμένες διαδικασίες και εφάρμοζαν δική τους μεθοδολογία για τους σχετικούς ελέγχους. Η ποιότητα και η ποσότητα των ελέγχων που διενεργούνταν στα διάφορα στάδια διεκπεραίωσης (πριν από την αδειοδότηση, κατά τη διεκπεραίωση και εκ των υστέρων) των απλουστευμένων διαδικασιών ποίκιλλαν μεταξύ των κρατών μελών. Στο παράρτημα III παρουσιάζεται συνοπτικά η εικόνα της εν λόγω ποιότητας και ποσότητας ανά πρότυπο του μοντέλου ελέγχου για καθένα από τα κράτη μέλη όπου διενεργήθηκε έλεγχος.

Στάδιο ελέγχου πριν από την αδειοδότηση

Οι τελωνειακές αρχές των Κάτω Χωρών διέθεταν το καλύτερο θεωρητικό πλαίσιο για τους ελέγχους πριν από την αδειοδότηση, αλλά δεν μπόρεσαν να αποδείξουν ότι το εφάρμοζαν στην πράξη

41. Οι επιχειρηματίες που έχουν λάβει άδεια να χρησιμοποιούν απλουστευμένες διαδικασίες επωφελούνται μιας επιταχυμένης διαδικασίας εκτελωνισμού, με λιγότερους ελέγχους πριν από την παράδοση των εμπορευμάτων. Αυτή η διευκόλυνση πρέπει να παρέχεται μόνο σε αξιόπιστους επιχειρηματίες [18]. Η αξιοπιστία τους πρέπει να αξιολογείται μέσω εμπεριστατωμένου ελέγχου πριν από την αδειοδότηση, συμπεριλαμβανομένης εκτίμησης των κινδύνων που συνδέονται με την επιχειρηματική δραστηριότητά τους και σύστασης όσον αφορά τη συχνότητα και την εντατικότητα με την οποία πρέπει να ελέγχονται οι δραστηριότητες του επιχειρηματία (σχέδιο ελέγχου) μετά την αδειοδότηση.

42. Μεταξύ των εννέα κρατών μελών που ελέγχθηκαν, οι Κάτω Χώρες διέθεταν το καλύτερο θεωρητικό πλαίσιο για τους ελέγχους πριν από την αδειοδότηση, το οποίο ανταποκρίνεται πλήρως στο μοντέλο ελέγχου του Συνεδρίου. Ωστόσο, το Συνέδριο εντόπισε ελάχιστα στοιχεία που να αποδεικνύουν ότι οι Κάτω Χώρες χρησιμοποιούσαν στην πράξη τον εν λόγω τρόπο προσέγγισης. Οι τρόποι προσέγγισης που χρησιμοποιούσαν τα λοιπά κράτη μέλη όπου διενεργήθηκε έλεγχος ήταν συχνά ανεπαρκείς.

43. Επιπλέον, ορισμένα κράτη μέλη δεν ήταν πάντοτε σε θέση να αποδείξουν ότι είχε διενεργηθεί έλεγχος για την αξιολόγηση των εσωτερικών ελέγχων και της διοικητικής οργάνωσης του επιχειρηματία πριν από την αδειοδότηση. Συχνά, οι εκθέσεις ελέγχου δεν ήταν δυνατό να συνδεθούν με την άδεια που εξέτασε το Συνέδριο. Μόνον οι βελγικές τελωνειακές υπηρεσίες ήταν σε θέση να προσκομίσουν συστηματικά ικανοποιητικά αποδεικτικά στοιχεία σχετικά με τους ελέγχους πριν από την αδειοδότηση. Εντοπίστηκαν ελάχιστα αποδεικτικά στοιχεία σχετικά με την πραγματοποίηση εκτιμήσεων κινδύνου ή την εκπόνηση σχεδίων ελέγχου όσον αφορά τους επιχειρηματίες.

44. Στον πίνακα 2 παρουσιάζονται αναλυτικότερα οι διαπιστώσεις του Συνεδρίου όσον αφορά τους ελέγχους πριν από την αδειοδότηση.

Πίνακας 2

Αξιολόγηση των ελέγχων πριν από την αδειοδότηση

Σημείωση:ικανοποιητικοί· μερικώς ικανοποιητικοί· μη ικανοποιητικοί.

Η πτυχή του ελέγχου πριν από την αδειοδότηση δεν ελέγχθηκε στην περίπτωση της Ιρλανδίας.

Πρότυπα του μοντέλου ελέγχου | BE | FR | IT | HU | NL | SI | SE | UK |

Αριθμός φακέλων επιχειρηματιών που εξετάστηκαν | 17 | 20 | 20 | 16 | 18 | 17 | 22 | 20 |

Διενεργήθηκε έλεγχος/διαθέσιμη έκθεση ελέγχου | | | | | | | | |

Εξετάστηκαν η διοικητική οργάνωση/οι εσωτερικοί έλεγχοι | | | | | | | | |

Ελέγχθηκαν λογιστικά βιβλία/συστήματα, καθώς και συστήματα ΤΠ | | | | | | | | |

Έλεγχος για προηγούμενες σοβαρές παραβάσεις | | | | | | | | |

Ελέγχθηκε η οικονομική φερεγγυότητα | | | | | | | | |

Πραγματοποιήθηκε εκτίμηση κινδύνου του επιχειρηματία | | | | | | | | |

Σύσταση για ελέγχους (σχέδιο ελέγχου) | | | | | | | | |

Στοιχεία διασφάλισης (π.χ. κατάρτιση) | | | | | | | | |

Έλεγχοι κατά τη διεκπεραίωση — έλεγχοι πριν από την παράδοση

Υπέρμετρη χρήση απλουστεύσεων στη ΔΤΕ

45. Οι απλουστευμένες διαδικασίες συνεπάγονται τη διενέργεια ελάχιστων ελέγχων πριν από την παράδοση των εμπορευμάτων. Ωστόσο, το Συνέδριο θεωρεί ότι στο στάδιο αυτό πρέπει να διενεργείται ελάχιστος αριθμός ελέγχων βάσει αυτοματοποιημένης ανάλυσης κινδύνου, προκειμένου να συνεχίσει να υφίσταται ένας συντελεστής αβεβαιότητας για τον επιχειρηματία, να ανιχνεύονται εισαγωγές που δεν είναι σύμφωνες με τους κανόνες της κοινής εμπορικής πολιτικής και να αποφεύγεται η ελλιπής είσπραξη των ΠΙΠ.

46. Η τελωνειακή νομοθεσία της ΕΕ προβλέπει ότι οι επιχειρηματίες οφείλουν να προσκομίζουν τα εμπορεύματα στο τελωνείο ή να γνωστοποιούν στις τελωνειακές υπηρεσίες την πρόθεσή τους να τεθούν τα εμπορεύματα σε ελεύθερη κυκλοφορία. Αυτό ισχύει και στο πλαίσιο των απλουστευμένων διαδικασιών. Ωστόσο, στο πλαίσιο της ΔΤΕ, οι τελωνειακές υπηρεσίες μπορούν, σε εξαιρετικές και δεόντως αιτιολογημένες περιπτώσεις [19], να εγκρίνουν μια "υπεραπλούστευση" (απαλλαγή από την υποχρέωση γνωστοποίησης), βάσει της οποίας ο επιχειρηματίας απαλλάσσεται της υποχρέωσης γνωστοποίησης στις τελωνειακές υπηρεσίες κάθε άφιξης φορτίου και της πρόθεσής του να τεθεί το φορτίο σε ελεύθερη κυκλοφορία (βλέπε σημείο 30).

47. Σε πέντε από τα εννέα κράτη μέλη που ελέγχθηκαν, παρέχεται τακτικά στους επιχειρηματίες που χρησιμοποιούν τη ΔΤΕ το πλεονέκτημα της προαναφερθείσας "υπεραπλούστευσης" (απαλλαγής από την υποχρέωση γνωστοποίησης) [20], ενώ η νομοθεσία επιτρέπει την απλούστευση αυτή μόνο σε ορισμένες, ιδιαίτερες περιπτώσεις. Η Επιτροπή διαπίστωσε παρεμφερείς πρακτικές στη Γερμανία, την Ισπανία και τη Φινλανδία το 2008 (πρβλ. πίνακα 1).

48. Μολονότι ορισμένα κράτη μέλη ανέφεραν ότι η χρήση της εν λόγω "υπεραπλούστευσης" μπορεί να αναστέλλεται προσωρινά, προκειμένου οι τελωνειακές υπηρεσίες να μπορούν να διενεργούν ελέγχους στα εμπορεύματα, δεν ήταν σε θέση να αποδείξουν ότι αυτό συνέβαινε στην πράξη. Κατά συνέπεια, στα εν λόγω κράτη μέλη διενεργούνταν ελάχιστοι ή και καθόλου έλεγχοι πριν από την παράδοση, στο πλαίσιο της ΔΤΕ.

Ελάχιστη χρησιμοποίηση της αυτοματοποιημένης ανάλυσης κινδύνου για ελέγχους όσον αφορά ζητήματα σχετικά με τους ΠΙΠ και την κοινή εμπορική πολιτική πριν από την παράδοση των εμπορευμάτων

49. Η χρησιμοποίηση της ανάλυσης κινδύνου στο πλαίσιο των τελωνειακών ελέγχων αποτελεί νομική υποχρέωση από την 1η Ιανουαρίου 2007 και μόνον αυτοματοποιημένα προφίλ κινδύνου, ενσωματωμένα στη διεκπεραίωση των τελωνειακών διασαφήσεων, μπορούν να προστατεύσουν επαρκώς τα οικονομικά και εμπορικά συμφέροντα της ΕΕ.

50. Η Γαλλία και η Σλοβενία ήταν τα μόνα κράτη μέλη που είχαν καθιερώσει αυτοματοποιημένα προφίλ κινδύνου, τα οποία περιλάμβαναν ζητήματα σχετικά με τους ΠΙΠ και την κοινή εμπορική πολιτική για όλες τις απλουστευμένες διαδικασίες. Στη Σουηδία και τις Κάτω Χώρες τα αυτοματοποιημένα προφίλ κινδύνου κάλυπταν μόνο τη ΔΑΔ.

51. Στις περιπτώσεις όπου στο πλαίσιο των ελέγχων πριν από την παράδοση προέκυπταν ζητήματα σχετικά με τους κινδύνους, κατά κανόνα αυτά καταγράφονταν, παρακολουθούνταν και οι σχετικές πληροφορίες ανατροφοδοτούσαν το σύστημα διαχείρισης κινδύνου δεόντως. Ωστόσο, στο Βέλγιο εντοπίστηκαν αδυναμίες στη ροή των πληροφοριών που αφορούσαν τους κινδύνους, ιδίως προς το κεντρικό επίπεδο.

52. Στον πίνακα 3 παρουσιάζονται αναλυτικότερα οι διαπιστώσεις του Συνεδρίου όσον αφορά τους ελέγχους πριν από την παράδοση των εμπορευμάτων για τα κράτη μέλη που ελέγχθηκαν.

Πίνακας 3

Αξιολόγηση των ελέγχων πριν από την παράδοση

Σημείωση: ικανοποιητικοί· μερικώς ικανοποιητικοί· μη ικανοποιητικοί.

Πρότυπα του μοντέλου ελέγχου | BE | FR | IE | IT | HU | NL | SI | SE | UK |

Αριθμός φακέλων επιχειρηματιών που εξετάστηκαν | 17 | 20 | 7 | 20 | 16 | 18 | 17 | 22 | 20 |

"Υπεραπλούστευση" (απαλλαγή από την υποχρέωση γνωστοποίησης) στη ΔΤΕ | | | | | | | | | |

Ελάχιστος αριθμός ελέγχων σχετικά με τους ΠΙΠ | | | | | | | | | |

Αυτοματοποιημένα προφίλ κινδύνου όσον αφορά τους ΠΙΠ | | | | | | | | | |

Αυτοματοποιημένοι έλεγχοι βάσει τυχαίου δείγματος | | | | | | | | | |

Ανατροφοδότηση του συστήματος με πληροφορίες για τη διαχείριση κινδύνου | | | | | | | | | |

Έλεγχοι κατά τη διεκπεραίωση — έλεγχοι των συμπληρωματικών διασαφήσεων

53. Κάθε επιχειρηματίας που χρησιμοποιεί απλουστευμένες διαδικασίες οφείλει να ολοκληρώνει τις τελωνειακές διασαφήσεις σε τακτά χρονικά διαστήματα και, για τον σκοπό αυτό, υποβάλλει την αναλυτική συμπληρωματική διασάφηση. Οι τελωνειακές αρχές πρέπει να στοχοθετούν δείγμα πράξεων βάσει αυτοματοποιημένης ανάλυσης κινδύνου και να διενεργούν σχετικούς ελέγχους. Οι εν λόγω έλεγχοι πρέπει να περιλαμβάνουν εξέταση των συναφών τελωνειακών εγγράφων (τιμολογίων, πιστοποιητικών, αδειών κλπ.) προκειμένου να ανιχνεύονται ελλιπείς εισπράξεις των ΠΙΠ ή εισαγωγές χωρίς τα βασικά έγγραφα που προβλέπει η κοινή εμπορική πολιτική, και να λαμβάνονται, κατά περίπτωση, άμεσα διορθωτικά μέτρα.

Η Σλοβενία αποτελεί το σημείο αναφοράς για τους ελέγχους των συμπληρωματικών διασαφήσεων

54. Το Συνέδριο διαπίστωσε ότι οι συμπληρωματικές διασαφήσεις υποβάλλονταν ηλεκτρονικά σε όλα τα κράτη μέλη που ελέγχθηκαν. Ωστόσο, σε έξι [21] από αυτά διενεργούνταν ελάχιστοι ή καθόλου έλεγχοι των τελωνειακών εγγράφων, ενώ εφαρμοζόταν αυτοματοποιημένη ανάλυση κινδύνου σχετικά με τους ΠΙΠ για τις απλουστευμένες διαδικασίες μόλις σε τέσσερα [22] κράτη μέλη στο στάδιο αυτό.

55. Πρέπει να πραγματοποιείται συστηματική συμφωνία των απλουστευμένων πράξεων (ήτοι των απλουστευμένων διασαφήσεων — ΔΑΔ και των καταχωρίσεων στα λογιστικά βιβλία του επιχειρηματία — ΔΤΕ) με τη συμπληρωματική διασάφηση, προκειμένου να αποκομίζεται η βεβαιότητα ότι η τελευταία είναι πλήρης και ακριβής. Η συμφωνία αυτή πρέπει να αυτοματοποιείται όπου είναι δυνατό και να παρακολουθούνται τυχόν σφάλματα.

56. Η Γαλλία και η Σλοβενία διέθεταν μηχανογραφημένα συστήματα επεξεργασίας δεδομένων για τις απλουστευμένες διαδικασίες, σε βαθμό που καθιστούσε δυνατή την αυτοματοποιημένη συμφωνία για το σύνολο των απλουστευμένων διαδικασιών. Ορισμένα [23] κράτη μέλη διενεργούσαν αυτοματοποιημένες συμφωνίες μόνο για τη ΔΑΔ ή πραγματοποιούσαν περιστασιακά χειρογράφως συμφωνίες. Στον πίνακα 4 παρουσιάζονται αναλυτικότερα οι διαπιστώσεις όσον αφορά τους ελέγχους των συμπληρωματικών διασαφήσεων για τα κράτη μέλη που ελέγχθηκαν.

Πίνακας 4

Αξιολόγηση των ελέγχων των συμπληρωματικών διασαφήσεων

Σημείωση: ικανοποιητικοί· μερικώς ικανοποιητικοί· μη ικανοποιητικοί· μ.δ.: μη διαθέσιμο.

Πρότυπα του μοντέλου ελέγχου | BE | FR | IE | IT | HU | NL | SI | SE | UK |

Αριθμός φακέλων επιχειρηματιών που εξετάστηκαν | 17 | 20 | 7 | 20 | 16 | 18 | 17 | 22 | 20 |

Ηλεκτρονικές συμπληρωματικές διασαφήσεις | | | | | | | | | |

Εμπεριστατωμένοι έλεγχοι εγγράφων | | | | | | | | | |

Αυτοματοποιημένα προφίλ κινδύνου όσον αφορά τους ΠΙΠ | | | | | | | | | |

Αυτοματοποιημένοι έλεγχοι βάσει τυχαίου δείγματος | | | | | | | | | |

Αυτοματοποιημένη συμφωνία | μ.δ. | | | μ.δ. | μ.δ. | | | | |

Συστηματική χειρόγραφη συμφωνία | | μ.δ. | | | | | μ.δ. | | |

Ανατροφοδότηση του συστήματος με πληροφορίες για τη διαχείριση κινδύνου | | | | | | | | | |

Κατασταλτικοί έλεγχοι

57. Ο χαρακτήρας καθαυτός των απλουστευμένων διαδικασιών συνεπάγεται ότι κατά τη διάρκεια της διεκπεραίωσής τους διενεργούνται ελάχιστοι έλεγχοι και ότι οι τελωνειακές υπηρεσίες βασίζονται στην ακρίβεια των πληροφοριών που παρέχει ο επιχειρηματίας μετά την αδειοδότηση. Ο μόνος αποτελεσματικός τρόπος αποκόμισης εύλογης βεβαιότητας ότι αυτή η εμπιστοσύνη είναι δικαιολογημένη, είναι η διενέργεια καλοσχεδιασμένων, εμπεριστατωμένων και αρκετά συχνών κατασταλτικών ελέγχων. Οι έλεγχοι αυτοί πρέπει να στοχοθετούν τόσο τα συστήματα του επιχειρηματία (εσωτερικού ελέγχου, πληροφορικής, λογιστικής) όσο και ένα δείγμα συναλλαγών, συμπεριλαμβανομένης εξέτασης των υποκείμενων λογιστικών εγγραφών. Οι εν λόγω έλεγχοι πρέπει να συνεκτιμούν τους κινδύνους που συνεπάγεται η δραστηριότητα του επιχειρηματία για τα τελωνεία και, ιδίως, να αντιμετωπίζουν τον κίνδυνο αδυναμίας είσπραξης των τελωνειακών δασμών λόγω παραγραφής.

58. Οι εθνικές υπηρεσίες δεν χρησιμοποιούσαν συχνά τον "Οδηγό τελωνειακών ελέγχων" της Επιτροπής, αλλά εφάρμοζαν δική τους μεθοδολογία. Μολονότι οι υπηρεσίες αυτές καταβάλλουν προσπάθειες εφαρμογής συνεκτικού τρόπου προσέγγισης των ελέγχων, χρησιμοποιώντας, για παράδειγμα, τυποποιημένα ερωτηματολόγια και μορφότυπα υποβολής εκθέσεων ή εκτίμησης του κινδύνου επιχειρηματιών, οι ελεγκτές των τελωνειακών υπηρεσιών χρησιμοποιούσαν δικούς τους τρόπους προσέγγισης και η τεκμηρίωση στους φακέλους των επιχειρηματιών που εξετάστηκαν συχνά στερούνταν συνέπειας ή/και ήταν ελλιπής.

59. Κατά γενικό κανόνα, τα κράτη μέλη είχαν καθιερώσει εθνικά ή περιφερειακά σχέδια ελέγχου με ευρείς στόχους ελέγχου. Ωστόσο, το Συνέδριο σε ελάχιστες περιπτώσεις εντόπισε στοιχεία που να αποδεικνύουν ότι είχε πράγματι απευθυνθεί σύσταση σχετικά με τη συχνότητα ή τη φύση των προς διενέργεια ελέγχων στους επιχειρηματίες που περιλαμβάνονταν στο δείγμα του, κατόπιν εκτίμησης κινδύνου κατά τη διάρκεια της διαδικασίας αδειοδότησης.

Οι κατασταλτικοί έλεγχοι δεν ήταν αρκετά συχνοί

60. Σε επτά από τα εννέα κράτη μέλη που ελέγχθηκαν διενεργούνταν κατασταλτικοί έλεγχοι, συμπεριλαμβανομένης της εξέτασης αρκετά μεγάλου αριθμού πράξεων και των εμπορικών λογαριασμών επιχειρηματιών, αλλά η συχνότητα των ελέγχων αυτών, προκειμένου να αποκομίζεται εύλογη βεβαιότητα ότι η είσπραξη των τελωνειακών δασμών δεν κινδυνεύει λόγω παραγραφής, ήταν ικανοποιητική μόνο στην Ουγγαρία. Οι έλεγχοι του είδους αυτού ήταν ιδιαίτερα σπάνιοι στη Σουηδία και το Ηνωμένο Βασίλειο.

61. Σε τέσσερα από τα εννέα κράτη μέλη που ελέγχθηκαν δεν διενεργούνταν επαρκείς κατασταλτικοί έλεγχοι στα συστήματα των επιχειρηματιών, συμπεριλαμβανομένων των συστημάτων ΤΠ. Μόνον οι Κάτω Χώρες και το Ηνωμένο Βασίλειο διαθέτουν δομημένη επισκόπηση των επιδόσεων των επιχειρηματιών (μέτρηση του βαθμού συμμόρφωσης). Στον πίνακα 5 παρουσιάζονται αναλυτικότερα οι διαπιστώσεις του Συνεδρίου όσον αφορά τους κατασταλτικούς ελέγχους.

62. Στην πλειονότητα των κρατών μελών όπου διενεργήθηκε έλεγχος, δεν αποκομίζεται επαρκής βεβαιότητα ότι οι απλουστευμένες διαδικασίες ελέγχονται αποτελεσματικά, λόγω της εφαρμογής ανεπαρκούς μεθοδολογίας ελέγχου, λόγω ελλιπούς προγραμματισμού και, ιδίως, λόγω της απουσίας αρκετά συχνών και εμπεριστατωμένων κατασταλτικών ελέγχων όσον αφορά τους επιχειρηματίες που χρησιμοποιούν τις εν λόγω διαδικασίες. Το γεγονός αυτό καταλήγει σε αυξημένους κινδύνους, αφενός, απώλειας δασμών για τον προϋπολογισμό της ΕΕ και, αφετέρου, πραγματοποίησης εισαγωγών χωρίς συμμόρφωση με τις υποχρεώσεις που απορρέουν από τα μέτρα της κοινής εμπορικής πολιτικής.

Πίνακας 5

Αξιολόγηση των κατασταλτικών ελέγχων

Σημείωση: ικανοποιητικοί· μερικώς ικανοποιητικοί· μη ικανοποιητικοί.

Πρότυπα του μοντέλου ελέγχου | BE | FR | IE | IT | HU | NL | SI | SE | UK |

Αριθμός φακέλων επιχειρηματιών που εξετάστηκαν | 17 | 20 | 7 | 20 | 16 | 18 | 17 | 22 | 20 |

Ικανοποιητική/συνεκτική μεθοδολογία ελέγχου | | | | | | | | | |

Έλεγχος συστημάτων, καθώς και συστημάτων ΤΠ | | | | | | | | | |

Έλεγχοι σχετικά με τη συνέχιση της πλήρωσης των όρων | | | | | | | | | |

Έλεγχοι πράξεων/λογαριασμών | | | | | | | | | |

Αρκετά συχνοί έλεγχοι | | | | | | | | | |

Ποσοστό των επιχειρηματιών που δεν υποβλήθηκαν σε έλεγχο εντός τριετίας | 71 | 70 | 57 | 15 | 6 | 39 | 18 | 91 | 90 |

Παρακολούθηση των εκθέσεων ελέγχου | | | | | | | | | |

Αναποτελεσματικοί έλεγχοι στα κράτη μέλη

63. Το Συνέδριο μέτρησε την αποτελεσματικότητα των ελέγχων χρησιμοποιώντας δείγματα τελωνειακών διασαφήσεων. Στο παράρτημα IV παρουσιάζεται ανάλυση, ανά χώρα, του αριθμού των διασαφήσεων που ελέγχθηκαν από το Συνέδριο και των σφαλμάτων που ανιχνεύθηκαν.

64. Τα δείγματα χωρίστηκαν σε δύο κατηγορίες: η μία αφορούσε πρόσφατες διασαφήσεις (από το 2008), προκειμένου να εκτιμηθεί εάν οι εφαρμοζόμενοι έλεγχοι είχαν όντως αποτρέψει την εμφάνιση σφαλμάτων, και η άλλη αφορούσε διασαφήσεις προγενέστερων ετών (του 2006 ή παλαιότερων), προκειμένου να διαπιστωθεί εάν τα σφάλματα είχαν ανιχνευθεί και διορθωθεί κατόπιν των κατασταλτικών ελέγχων.

Αποτελεσματικότητα των ελέγχων για τα δείγματα του 2008

65. Για το έτος 2008 επελέγησαν δύο δείγματα, τα οποία αφορούσαν στοιχεία που προέρχονταν από το σύνολο των τελωνείων του κράτους μέλους και αναφέρονταν σε δύο διαφορετικούς πληθυσμούς:

α) δημοσιονομικό δείγμα: 30 διασαφήσεις περίπου ανά κράτος μέλος, προκειμένου να ελεγχθούν ζητήματα σχετικά με τους ΠΙΠ, ήτοι η ορθή εφαρμογή προτιμησιακού δασμολογικού συντελεστή βάσει κατάλληλου δικαιολογητικού (π.χ. πιστοποιητικό καταγωγής),

β) μη δημοσιονομικό δείγμα: 60 διασαφήσεις περίπου ανά κράτος μέλος, προκειμένου να ελεγχθούν ζητήματα σχετικά με την κοινή εμπορική πολιτική, ήτοι η υπόσταση και ο κατάλληλος χειρισμός των πιστοποιητικών εισαγωγής (τομέας κλωστοϋφαντουργίας) ή των εγγράφων επιτήρησης (τομέας σιδήρου και χάλυβα).

Αποτελέσματα σχετικά με το δημοσιονομικό δείγμα του 2008

66. Σε τέσσερα από τα εννέα κράτη μέλη όπου διενεργήθηκε έλεγχος, εντοπίστηκε συχνότητα σφαλμάτων [24] τουλάχιστον 10 % (βλέπε γράφημα 2).

67. Οι επιχειρηματίες υποχρεούνται να διατηρούν τα συναφή τελωνειακά έγγραφα, σε περίπτωση που οι τελωνειακές υπηρεσίες θελήσουν να διενεργήσουν κατασταλτικό έλεγχο. Ενημερώνονται σχετικά με την εν λόγω υποχρέωση κατά τη διαδικασία αδειοδότησης. Η υψηλή συχνότητα σφαλμάτων στη Σουηδία (19 %) και την Ιρλανδία (40 %) οφειλόταν, κυρίως, στο ότι τα αναγκαία έγγραφα δεν υπήρχαν ή δεν ήταν δυνατό να βρεθούν.

Αποτελέσματα σχετικά με το μη δημοσιονομικό δείγμα του 2008

68. Τα πιστοποιητικά και τα έγγραφα επιτήρησης εκδίδονται για καθορισμένη ποσότητα εμπορευμάτων. Προκειμένου να διασφαλίζεται ότι δεν διατίθενται στην αγορά της ΕΕ εμπορεύματα χωρίς έγκυρο έγγραφο, οι ποσότητες πρέπει να καταχωρίζονται επί έλαττον στο πιστοποιητικό και να πιστοποιούνται από τις τελωνειακές υπηρεσίες για κάθε επιμέρους εισαγωγή κατά τη χρονική στιγμή της θέσης σε ελεύθερη κυκλοφορία.

Γράφημα 2

Συχνότητα των σφαλμάτων (%) στο δημοσιονομικό δείγμα του 2008

+++++ TIFF +++++

69. Μόνον η Σουηδία και το Ηνωμένο Βασίλειο διέθεταν ηλεκτρονικό σύστημα καταχώρισης επί έλαττον των ποσοτήτων στα πιστοποιητικά. Ωστόσο, στο Ηνωμένο Βασίλειο οι επιχειρηματίες μπορούσαν να παρακάμψουν με ευχέρεια την υποχρέωση εισαγωγής έγκυρου πιστοποιητικού στο σύστημα και καταγραφής της ποσότητας κατά τη χρονική στιγμή της θέσης των εμπορευμάτων σε ελεύθερη κυκλοφορία.

70. Όλα τα κράτη μέλη, με εξαίρεση τη Σουηδία και την Ιταλία, καταχώριζαν επί έλαττον τις αντίστοιχες ποσότητες συστηματικά, μερικές ημέρες μετά την εισαγωγή καθαυτή ή κατά τον μήνα που έπονταν αυτής, συνήθως κατά την κατάθεση της συμπληρωματικής διασάφησης.

71. Σε 34 από τις 426 πράξεις (στο 8 %), η καταχώριση επί έλαττον πραγματοποιήθηκε αρκετούς μήνες έπειτα από την παράδοση των εμπορευμάτων ή δεν πιστοποιήθηκε ποτέ από τις τελωνειακές αρχές. Σε 31 άλλες περιπτώσεις (στο 7 %), τα πιστοποιητικά εισαγωγής/έγγραφα επιτήρησης δεν ήταν έγκυρα ή δεν αναφέρονταν στα εμπορεύματα που είχαν πράγματι εισαχθεί. Επιπλέον, τα κράτη μέλη δεν μπορούσαν να παράσχουν αποδεικτικά στοιχεία ότι οποιαδήποτε τέτοια έγγραφα υπήρχαν όντως κατά τη χρονική στιγμή της θέσης σε ελεύθερη κυκλοφορία σχετικά με 58 πράξεις (το 14 %). Οι περιπτώσεις αυτές παρουσιάζονται συνοπτικά στο γράφημα 3 [25].

Γράφημα 3

Συχνότητα των σφαλμάτων (%) στο μη δημοσιονομικό δείγμα του 2008

+++++ TIFF +++++

72. Ενώ στο δημοσιονομικό δείγμα τα σφάλματα μπορούν να διορθωθούν μέσω ανάκτησης των δασμών εάν τα σφάλματα ανιχνευθούν προτού παραγραφούν τα ποσά των δασμών, στο μη δημοσιονομικό δείγμα τα συμφέροντα των παραγωγών της ΕΕ θίγονται όταν πραγματοποιούνται εισαγωγές χωρίς τα αναγκαία έγγραφα.

Αποτελεσματικότητα των κατασταλτικών ελέγχων

73. Επελέγη δείγμα 30 περίπου διασαφήσεων ανά κράτος μέλος από το 2006 [26] προκειμένου να ελεγχθούν ζητήματα σχετικά με τους ΠΙΠ, ήτοι η ορθή εφαρμογή προτιμησιακού δασμολογικού συντελεστή, και να αξιολογηθεί εάν τα ανιχνευθέντα σφάλματα είχαν διορθωθεί από τις τελωνειακές υπηρεσίες.

74. Σε έξι [27] από τα εννέα κράτη μέλη όπου διενεργήθηκε έλεγχος, εντοπίστηκε υψηλή συχνότητα σφαλμάτων. Τα εν λόγω κράτη μέλη δεν μπόρεσαν να αποδείξουν ότι μεταγενέστερα διόρθωσαν κάποιο από τα σφάλματα μέσω κατασταλτικών ελέγχων. Κάθε σφάλμα είχε δημοσιονομικό αντίκτυπο και οδήγησε σε ελλιπή είσπραξη ΠΙΠ. Στις 274 διασαφήσεις που ελέγχθηκαν διαπιστώθηκαν 49 σφάλματα, τα οποία προξένησαν απώλεια δασμών ύψους 558000 ευρώ. Τα ποσά αυτά έχουν παραγραφεί και συνεπώς δεν είναι πλέον ανακτήσιμα, δηλαδή έχουν απολεσθεί οριστικά για τον προϋπολογισμό της ΕΕ.

75. Το γεγονός ότι σε πέντε [28] από τα έξι αυτά κράτη μέλη οι επιχειρηματίες δεν ήταν σε θέση να προσκομίσουν τα απαιτούμενα τελωνειακά έγγραφα, ακόμη και έπειτα από μήνες, συνεπάγεται ότι οι εν λόγω επιχειρηματίες δεν τήρησαν τις δεσμεύσεις που ανέλαβαν στο πλαίσιο της άδειας. Οι επιχειρηματίες αυτοί είναι αναξιόπιστοι και, λόγω της αμελούς συμπεριφοράς τους, θέτουν σε κίνδυνο την είσπραξη των ΠΙΠ και τους παραγωγούς της ΕΕ. Δεν πρέπει να τους επιτρέπεται η χρήση των απλουστευμένων διαδικασιών.

76. Στα τρία [29] κράτη μέλη με αποδεκτή συχνότητα κατασταλτικών ελέγχων (πρβλ. πίνακα 5), καμία από τις διασαφήσεις που εξετάστηκαν από τους ελεγκτές του Συνεδρίου δεν περιλάμβανε σφάλμα.

77. Στο γράφημα 4 παρουσιάζεται η συνολική συχνότητα σφαλμάτων για το δείγμα του 2006 και η αναλογία των περιπτώσεων που αφορούν την απουσία βασικών εγγράφων.

78. Από τις διαπιστώσεις αυτές προκύπτουν αμφιβολίες, ιδίως για έξι από τα εννέα κράτη μέλη όπου διενεργήθηκε έλεγχος, εάν οι εισαγωγές στο πλαίσιο των απλουστευμένων διαδικασιών ελέγχονται αποτελεσματικά, κατά τρόπο ώστε να προλαμβάνεται η απώλεια κεφαλαίων για τον προϋπολογισμό της ΕΕ ή η ζημία για τους παραγωγούς της ΕΕ.

Γράφημα 4

Συχνότητα των σφαλμάτων (%) στο δημοσιονομικό δείγμα του 2006

+++++ TIFF +++++

Συμπερασματα και συστασεισ

79. Τα αποτελέσματα του ελέγχου του Συνεδρίου καταδεικνύουν ότι οι απλουστευμένες διαδικασίες δεν ελέγχονται ακόμη αποτελεσματικά στην πλειονότητα των κρατών μελών όπου διενεργήθηκε έλεγχος. Επομένως, δεν διασφαλίζεται ευλόγως η ορθή είσπραξη των ΠΙΠ ούτε η τήρηση, εκ μέρους των επιχειρηματιών, των υποχρεώσεων που απορρέουν από την κοινή εμπορική πολιτική.

80. Η Επιτροπή πρέπει να διασφαλίσει ότι το πλαίσιο που ισχύει από το 2009 λειτουργεί αποτελεσματικά στο σύνολο της ΕΕ.

Ανέπτυξε η Επιτροπή ικανοποιητικό τρόπο προσέγγισης των ελέγχων σχετικά με τις απλουστευμένες διαδικασίες; Παρακολούθησε την ορθή εφαρμογή των απλουστευμένων διαδικασιών και τους σχετικούς ελέγχους;

81. Η Επιτροπή ανέπτυξε ικανοποιητικό τρόπο προσέγγισης των ελέγχων σχετικά με τις απλουστευμένες διαδικασίες και θέσπισε κανονιστικό πλαίσιο συνοδευόμενο από λεπτομερείς κατευθυντήριες οδηγίες, αλλά μόλις στο τέλος του 2008. Ορισμένες πτυχές, όπως η χρησιμοποίηση της ανάλυσης κινδύνου ή οι έλεγχοι κατά τη διεκπεραίωση, χρήζουν βελτίωσης (βλέπε σημεία 22 έως 26).

82. Δεδομένου ότι οι απλουστευμένες διαδικασίες είναι δυνατό να διεκπεραιώνονται χειρόγραφα έως το τέλος του 2010, η εφαρμογή μιας αυτοματοποιημένης ανάλυσης κινδύνου σε επίπεδο ΕΕ, που να λαμβάνει υπόψη τους ΠΙΠ ή ζητήματα κοινής εμπορικής πολιτικής, θα καταστεί υποχρεωτική μόλις τότε. Επιπλέον, τα κράτη μέλη συχνά επιτρέπουν πρακτικές στο πλαίσιο της ΔΤΕ οι οποίες παρακωλύουν την εφαρμογή της αυτοματοποιημένης ανάλυσης κινδύνου πριν από την παράδοση των εμπορευμάτων (βλέπε σημεία 27 έως 31).

83. Οι κατευθυντήριες οδηγίες για τους κατασταλτικούς τελωνειακούς ελέγχους δεν είναι ακόμη πλήρεις και η Επιτροπή προέβη στην έναρξη ειδικών επιθεωρήσεων όσον αφορά τις απλουστευμένες διαδικασίες εισαγωγής μόλις το 2008. Μόλις πρόσφατα πραγματοποιήθηκε η έναρξη περαιτέρω δραστηριοτήτων παρακολούθησης (βλέπε σημεία 32 έως 38).

84. Η Επιτροπή πρέπει:

- να βελτιώσει το ισχύον κανονιστικό πλαίσιο και τις υφιστάμενες κατευθυντήριες οδηγίες για τις απλουστευμένες διαδικασίες, χρησιμοποιώντας ως βάση το μοντέλο ελέγχου του Συνεδρίου,

- να παρακολουθεί την εφαρμογή του πλαισίου αυτού και των εν λόγω κατευθυντήριων οδηγιών στα κράτη μέλη,

- να αναπτύξει προφίλ για τους ΠΙΠ και την κοινή εμπορική πολιτική σε επίπεδο ΕΕ και να τα συμπεριλάβει στο ΚΠΔΚ,

- να συμπληρώσει τις κατευθυντήριες οδηγίες για τους κατασταλτικούς ελέγχους, και

- να λάβει υπόψη τις διαπιστώσεις του Συνεδρίου στο πλαίσιο της εξέτασης ενδεχόμενων περαιτέρω απλουστεύσεων των τελωνειακών διαδικασιών.

Χρησιμοποιούν τα κράτη μέλη ικανοποιητικό και τυποποιημένο τρόπο προσέγγισης των ελέγχων σχετικά με τις απλουστευμένες διαδικασίες; Είναι αποτελεσματικοί οι εν λόγω έλεγχοι;

85. Τα κράτη μέλη δεν χρησιμοποίησαν τυποποιημένο τρόπο προσέγγισης των ελέγχων στα διαφορετικά στάδια των απλουστευμένων διαδικασιών, π.χ. πριν από την αδειοδότηση ή εκ των υστέρων και, συχνά, εφάρμοζαν ανεπαρκείς μεθόδους για τους ελέγχους αυτούς. Ο έλεγχος του Συνεδρίου κατέδειξε ότι οι έλεγχοι των κρατών μελών ήταν συχνά αναποτελεσματικοί και ότι τα κράτη μέλη δεν ακολουθούσαν πάντοτε την καθοδήγηση που παρείχε η Επιτροπή (βλέπε σημείο 40).

86. Ο σημαντικός αριθμός ανεπαρκών ή ανεπαρκώς τεκμηριωμένων ελέγχων πριν από τη χορήγηση της άδειας ο οποίος εντοπίστηκε, αυξάνει τον κίνδυνο χρήσης των απλουστευμένων διαδικασιών από αναξιόπιστους επιχειρηματίες (βλέπε σημεία 41 έως 44).

87. Οι τρόποι προσέγγισης που χρησιμοποιήθηκαν για τους ελέγχους κατά τη διεκπεραίωση των απλουστευμένων διαδικασιών για τη θέση σε ελεύθερη κυκλοφορία των εμπορευμάτων ποίκιλλαν και συχνά χαρακτηρίζονταν από χαμηλή ποιότητα (βλέπε σημεία 45 έως 56):

- Η συχνή και μη αιτιολογημένη χρήση των "υπεραπλουστεύσεων" (απαλλαγή από την υποχρέωση γνωστοποίησης) στο πλαίσιο της ΔΤΕ και η γενικευμένη έλλειψη αυτοματοποιημένων προφίλ κινδύνου αποτέλεσαν πρόσκομμα για τους ελέγχους πριν από την παράδοση και αύξησαν τον κίνδυνο πραγματοποίησης εισαγωγών χωρίς συμμόρφωση με τις υποχρεώσεις που απορρέουν από τα μέτρα της κοινής εμπορικής πολιτικής ή/και τον κίνδυνο απώλειας ΠΙΠ.

- Οι ελάχιστοι έλεγχοι εγγράφων σχετικά με τις συμπληρωματικές διασαφήσεις και, ιδίως, το γεγονός ότι δεν πραγματοποιούνταν συστηματικά συμφωνία των απλουστευμένων διασαφήσεων/των καταχωρίσεων στα λογιστικά βιβλία του επιχειρηματία με τις συμπληρωματικές διασαφήσεις, αύξησαν τους εν λόγω κινδύνους.

88. Επτά από τα εννέα κράτη μέλη όπου διενεργήθηκε έλεγχος εφάρμοσαν ανεπαρκή ή εν μέρει ανεπαρκή μεθοδολογία ελέγχου, συμπεριλαμβανομένου ελλιπούς σχεδιασμού. Σε οκτώ από τα εννέα κράτη μέλη όπου διενεργήθηκε έλεγχος, η συχνότητα των κατασταλτικών ελέγχων καταδεικνύει ότι δεν ελήφθη επαρκώς υπόψη ο κίνδυνος παραγραφής των δασμών (βλέπε σημεία 57 έως 62).

89. Η απουσία ελέγχων πριν και μετά την παράδοση και, ιδίως, η απουσία αρκετά συχνών και καλής ποιότητας κατασταλτικών ελέγχων, ενθαρρύνει την αμέλεια των επιχειρηματιών. Ακολούθως, το γεγονός αυτό αυξάνει τον κίνδυνο μη εντοπισμού παρατυπιών, οδηγώντας σε απώλεια ΠΙΠ ή σε πραγματοποίηση εισαγωγών χωρίς συμμόρφωση με τις υποχρεώσεις που απορρέουν από την κοινή εμπορική πολιτική (βλέπε σημεία 45 έως 62).

90. Ο μεγάλος αριθμός σφαλμάτων στα δείγματα των τελωνειακών διασαφήσεων καταδεικνύει, όσον αφορά τις απλουστευμένες διαδικασίες, ότι (βλέπε σημεία 63 έως 78):

α) οι έλεγχοι πριν από την παράδοση δεν είναι αποτελεσματικοί,

β) η παρακολούθηση των εισαγωγών εμπορευμάτων για τις οποίες απαιτούνται πιστοποιητικά ή παρόμοια έγγραφα παρουσιάζει δυσχέρειες εάν δεν έχει καθιερωθεί αξιόπιστη διαδικτυακή διαχείριση,

γ) πολλοί επιχειρηματίες δεν τήρησαν τις δεσμεύσεις που ανέλαβαν στο πλαίσιο της άδειας χρήσης απλουστευμένων διαδικασιών,

δ) οι κατασταλτικοί έλεγχοι δεν είναι αρκετά συχνοί στην πλειονότητα των κρατών μελών όπου διενεργήθηκε έλεγχος και δεν απέτρεψαν επαρκώς την εμφάνιση σφαλμάτων ούτε κατέστησαν δυνατό τον εντοπισμό τους.

91. Η Επιτροπή πρέπει:

- να παροτρύνει τα κράτη μέλη να εφαρμόσουν αμελλητί το κανονιστικό πλαίσιο σχετικά με τις απλουστευμένες διαδικασίες που αναπτύχθηκε πρόσφατα, συμπεριλαμβανομένου του κοινού τρόπου προσέγγισης των ελέγχων καθ' όλη τη διάρκεια της διαδικασίας, σύμφωνα με το μοντέλο ελέγχου που καθόρισε το Συνέδριο,

- να εξετάσει με κριτικό πνεύμα την πρακτική των κρατών μελών που επιτρέπει τις "υπεραπλουστεύσεις" (απαλλαγή από την υποχρέωση γνωστοποίησης) και να παράσχει σχετική καθοδήγηση, ιδίως όσον αφορά τα εμπορεύματα για τα οποία απαιτείται τελωνειακή παρέμβαση πριν από τη θέση σε ελεύθερη κυκλοφορία,

- να ενθαρρύνει όλα τα κράτη μέλη να μηχανογραφήσουν τη διεκπεραίωση των απλουστευμένων διαδικασιών, συμπεριλαμβανομένης της ηλεκτρονικής διαχείρισης (διαδικτυακή καταχώριση επί έλαττον κατά τη χρονική στιγμή της θέσης των εμπορευμάτων σε ελεύθερη κυκλοφορία) των πιστοποιητικών και των παρόμοιων εγγράφων και της χρησιμοποίησης ηλεκτρονικών προφίλ κινδύνου σχετικά με τους ΠΙΠ και με ζητήματα κοινής εμπορικής πολιτικής,

- να καλέσει τα κράτη μέλη να μεριμνήσουν για την καλύτερη κατάρτιση των επιχειρηματιών, προκειμένου να τους ευαισθητοποιήσουν περισσότερο όσον αφορά τις υποχρεώσεις και τις ευθύνες που υπέχουν κατά τη χρήση των απλουστευμένων διαδικασιών, και

- να προωθήσει τη μέτρηση των επιδόσεων και την πραγματοποίηση συγκρίσεων μεταξύ κρατών μελών, ενθαρρύνοντάς τα να ενισχύσουν τις πρακτικές ελέγχου των απλουστευμένων διαδικασιών.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο, κατά τη συνεδρίασή του της 25ης Μαρτίου 2010.

Για το Ελεγκτικό Συνέδριο

+++++ TIFF +++++

Vítor Manuel da Silva Caldeira

Πρόεδρος

[1] Κανονισμός (ΕΚ) αριθ. 450/2008 του Ευρωπαϊκού Κοινοβουλίου και του Συμβουλίου (ΕΕ L 145 της 9.11.2006, σ. 1).

[2] Σύμφωνα, μεταξύ άλλων, με την απόφαση αριθ. 624/2007/ΕΚ του Ευρωπαϊκού Κοινοβουλίου και του Συμβουλίου, της 23ης Μαΐου 2007, σχετικά με τη θέσπιση προγράμματος δράσης για τα τελωνεία στην Κοινότητα (Τελωνεία 2013) (ΕΕ L 154 της 14.6.2007, σ. 25).

[3] Βέλγιο, Γαλλία, Ιταλία, Ουγγαρία, Κάτω Χώρες, Σλοβενία, Σουηδία και Ηνωμένο Βασίλειο. Η Ιρλανδία ελέγχθηκε στο πλαίσιο της προκαταρκτικής μελέτης και, επομένως, πριν από την οριστικοποίηση του μοντέλου ελέγχου. Δεδομένου ότι ο τρόπος προσέγγισης του ελέγχου ήταν συγκρίσιμος, τα αποτελέσματα παρουσιάζονται από κοινού με εκείνα που αφορούν τα λοιπά κράτη μέλη που ελέγχθηκαν.

[4] Οι εισαγωγές για τις οποίες χρησιμοποιήθηκαν απλουστευμένες διαδικασίες, ως ποσοστό επί του συνόλου των διασαφήσεων εισαγωγών στα κράτη μέλη που ελέγχθηκαν, κυμάνθηκαν μεταξύ 26 % και 93 % το 2008.

[5] Οι εισαγωγές εμπορευμάτων από τρίτες χώρες υπόκεινται σε δασμούς (ίδιοι πόροι του προϋπολογισμού της ΕΕ). Υπό ορισμένες συνθήκες, ο δασμολογικός συντελεστής μπορεί να μειωθεί βάσει προτιμησιακών εμπορικών συμφωνιών, υπό την προϋπόθεση ότι ο εισαγωγέας έχει στη διάθεσή του συγκεκριμένα έγγραφα, π.χ. πιστοποιητικά καταγωγής.

[6] Οι εισαγωγές ορισμένων προϊόντων, όπως κλωστοϋφαντουργικών προϊόντων και προϊόντων χαλυβουργίας, υπόκεινται σε ειδικά μέτρα παρακολούθησης, τα οποία απορρέουν από την κοινή εμπορική πολιτική και αποσκοπούν στην προστασία των συμφερόντων των παραγωγών της ΕΕ. Οι επιχειρηματίες που επιθυμούν να εισαγάγουν τέτοια εμπορεύματα από ορισμένες χώρες πρέπει να διαθέτουν συγκεκριμένα τελωνειακά έγγραφα κατά τη χρονική στιγμή της παράδοσης, π.χ. πιστοποιητικά εισαγωγής ή έγγραφα επιτήρησης.

[7] Κανονισμός (EΟΚ) αριθ. 2913/92 του Συμβουλίου (ΕΕ L 302 της 19.10.1992, σ. 1).

[8] Η Επιτροπή εξέδωσε λεπτομερείς κατευθυντήριες οδηγίες για τις εθνικές τελωνειακές υπηρεσίες όσον αφορά την παροχή της ιδιότητας του ΕΟΦ (πρβλ. DOC TAXUD/2006/1450 της 29ης Ιουνίου 2007).

[9] Κανονισμός (ΕΚ) αριθ. 1192/2008 της Επιτροπής (ΕΕ L 329 της 6.12.2008, σ. 1).

[10] TAXUD/1284/2005.

[11] Μεταξύ άλλων, την αναθεωρημένη σύμβαση του Κιότο, στην οποία η ΕΚ προσχώρησε με την απόφαση 2003/231/ΕΚ του Συμβουλίου (ΕΕ L 86 της 3.4.2003, σ. 21) και τις σχετικές κατευθυντήριες οδηγίες.

[12] TAXUD/2006/1452. Το μοντέλο Compact για τους ΕΟΦ (Compliance Partnership Customs and Trade — Εταιρική σχέση τελωνειακών αρχών και επιχειρήσεων για τη συμμόρφωση με το κανονιστικό πλαίσιο) αποτελεί μεθοδολογία εκτίμησης των κινδύνων που συνδέονται με τη δραστηριότητα ενός επιχειρηματία, μέσω της ανάλυσης της διοικητικής οργάνωσής του και του συστήματος εσωτερικού ελέγχου που εφαρμόζει.

[13] ΕΕ L 117 της 4.5.2005, σ. 13.

[14] Τα βασικά χαρακτηριστικά του ΚΠΔΚ τέθηκαν σε ισχύ τον Ιανουάριο του 2007 και τα χαρακτηριστικά όσον αφορά την ασφάλεια/προστασία προγραμματιζόταν να τεθούν σε ισχύ την 1η Ιουλίου 2009. Ωστόσο, επειδή ορισμένα κράτη μέλη δεν είχαν επιτύχει επαρκές επίπεδο μηχανογράφησης, δεν κατέστη δυνατό να τηρηθεί η προθεσμία αυτή και έχει ανασταλεί έως τα τέλη του 2010.

[15] Ο οδηγός τελωνειακών ελέγχων καταρτίστηκε στο πλαίσιο του προγράμματος Τελωνεία 2007 και περιέχει κατευθυντήριες οδηγίες που συμφωνήθηκαν μεταξύ της Επιτροπής και των κρατών μελών σχετικά με τον τρόπο διενέργειας των κατασταλτικών ελέγχων. Έχει μεταφραστεί σε 19 γλώσσες και έχει διανεμηθεί στα κράτη μέλη.

[16] Υπό κανονικές συνθήκες, η προθεσμία που παραχωρείται για την είσπραξη των τελωνειακών δασμών είναι τριετής, με αφετηρία την ημερομηνία πραγματοποίησης της εισαγωγής (πρβλ. άρθρο 221, παράγραφος 3, του κανονισμού (ΕΟΚ) αριθ. 2913/92).

[17] Κράτη μέλη που ελέγχθηκαν στο πλαίσιο της DAS 2007: Βουλγαρία, Δανία, Γερμανία, Ισπανία, Πορτογαλία, Ρουμανία.

[18] Επιχειρηματίες οι οποίοι πληρούν τους όρους που ορίζει η νομοθεσία για τη χρήση απλουστευμένων διαδικασιών και παρέχουν την αναγκαία διασφάλιση ότι είναι ενήμεροι για τις υποχρεώσεις που αυτές συνεπάγονται.

[19] Πρβλ. άρθρο 266, παράγραφος 2, στοιχείο β), των ΔΕΤΚ: "Εφόσον δεν θίγεται ο έλεγχος της κανονικής διεκπεραίωσης των εργασιών, οι τελωνειακές αρχές μπορούν: […] β) υπό ορισμένες ιδιαίτερες περιστάσεις, οφειλόμενες στη φύση των εν λόγω εμπορευμάτων και στον ταχύ ρυθμό διεκπεραίωσης των διαδικασιών, να απαλλάξουν το δικαιούχο της άδειας από την υποχρέωση γνωστοποίησης στην αρμόδια τελωνειακή υπηρεσία κάθε άφιξης των εμπορευμάτων, […] ". Κανονισμός (ΕΟΚ) αριθ. 2454/93 της Επιτροπής (ΕΕ L 253 της 11.10.1993, σ. 1), όπως τροποποιήθηκε.

[20] Ουγγαρία, Κάτω Χώρες, Σλοβενία, Σουηδία, Ηνωμένο Βασίλειο.

[21] Βέλγιο, Γαλλία, Ιρλανδία, Κάτω Χώρες, Σουηδία και Ηνωμένο Βασίλειο.

[22] Γαλλία, Ιταλία, Ουγγαρία και Σλοβενία.

[23] Σουηδία, Κάτω Χώρες (αυτοματοποιημένος έλεγχος συμφωνίας για τη ΔΑΔ)· Βέλγιο, Ιρλανδία, Ουγγαρία, Κάτω Χώρες και Ηνωμένο Βασίλειο (περιστασιακές συμφωνίες χειρογράφως για τη ΔΑΔ ή/και τη ΔΤΕ).

[24] Τα εν λόγω σφάλματα αντιστοιχούν σε ποσό 358000 ευρώ, αλλά μπορούν ακόμη να διορθωθούν μέσω ανάκτησης δασμών. Η ανάκτηση αυτή είναι δυνατή εντός τριετίας από τη γέννηση της τελωνειακής οφειλής.

[25] Διαπιστώθηκε ότι το σύστημα διαχείρισης των πιστοποιητικών και των εγγράφων επιτήρησης στο Ηνωμένο Βασίλειο ήταν αναξιόπιστο. Η συχνότητα των σφαλμάτων που παρουσιάζεται αναφέρεται μόνο στα ουσιώδη σφάλματα που πράγματι διαπιστώθηκαν. Στην Ιρλανδία, το μέγεθος του δείγματος που ελέγχθηκε ήταν πολύ μικρότερο διότι συμπεριελήφθη μόνο στην προκαταρκτική μελέτη.

[26] Για την Ιρλανδία και το Ηνωμένο Βασίλειο επελέγησαν διασαφήσεις του 2005, διότι οι επισκέψεις ελέγχου πραγματοποιήθηκαν το 2008· για πρακτικούς λόγους, η επιλογή στις Κάτω Χώρες αφορούσε εν μέρει το 2007.

[27] Βέλγιο, Γαλλία, Ιρλανδία, Κάτω Χώρες, Σουηδία, Ηνωμένο Βασίλειο.

[28] Βέλγιο, Γαλλία, Ιρλανδία, Σουηδία, Ηνωμένο Βασίλειο.

[29] Ιταλία, Ουγγαρία, Σλοβενία.

--------------------------------------------------

ΠΑΡΆΡΤΗΜΑ I

Συνοπτική παρουσίαση των χαρακτηριστικών των απλουστευμένων διαδικασιών [30]

Το άρθρο 76 του κοινοτικού τελωνειακού κώδικα [31] (ΚΤΚ) αποτελεί τη νομική βάση για τις απλουστευμένες διαδικασίες. Το άρθρο 76, παράγραφος 1, στοιχείο α) καθορίζει τα χαρακτηριστικά τριών διαφορετικών διαδικασιών:

α) διαδικασία ελλιπούς διασάφησης (εκτός της εμβέλειας του ελέγχου)·

β) διαδικασία απλουστευμένης διασάφησης·

γ) διαδικασία τοπικού εκτελωνισμού.

Το άρθρο 253 των διατάξεων εφαρμογής του τελωνειακού κώδικα [32] (ΔΕΤΚ) παρέχει τον γενικό ορισμό του σκοπού και του χαρακτήρα καθεμιάς από τις τρεις απλουστευμένες διαδικασίες. Ιδίως όσον αφορά το θέμα του ελέγχου — τη διαδικασία θέσης σε ελεύθερη κυκλοφορία — οι λεπτομέρειες καθορίζονται στις ΔΕΤΚ, άρθρα 254 έως 267.

Η ΔΙΑΔΙΚΑΣΊΑ ΕΛΛΙΠΟΎΣ ΔΙΑΣΆΦΗΣΗΣ ΔΕΝ ΠΕΡΙΛΑΜΒΆΝΕΤΑΙ ΣΤΗΝ ΕΜΒΈΛΕΙΑ ΤΟΥ ΕΛΈΓΧΟΥ ΚΑΙ ΔΕΝ ΑΝΑΠΤΎΣΣΕΤΑΙ ΠΕΡΑΙΤΈΡΩ ΣΤΟΝ ΠΑΡΌΝ ΠΑΡΆΡΤΗΜΑ

I. Διαδικασία απλουστευμένης διασάφησης (άρθρα 253, 253α-253ιγ, 260-262 των ΔΕΤΚ)

Άρθρο 253, παράγραφος 2, των ΔΕΤΚ: "Η διαδικασία της απλουστευμένης διασάφησης επιτρέπει την υπαγωγή στο συγκεκριμένο τελωνειακό καθεστώς εμπορευμάτων με προσκόμιση απλουστευμένης διασάφησης, με μεταγενέστερη προσκόμιση συμπληρωματικής διασάφησης η οποία μπορεί να έχει, ενδεχομένως, συνολικό, περιοδικό ή ανακεφαλαιωτικό χαρακτήρα".

Το άρθρο 76, παράγραφος 1, στοιχείο β) του ΚΤΚ προσδιορίζει: "... οι τελωνειακές αρχές επιτρέπουν, …, να κατατίθεται αντί της διασάφησης … εμπορικό ή διοικητικό έγγραφο που να συνδυάζεται με αίτηση υπαγωγής των εμπορευμάτων στο οικείο καθεστώς".

Η διαδικασία:

α) προϋποθέτει τη χορήγηση άδειας (άρθρα 253, 253α — 253ιγ, 260 — 262 των ΔΕΤΚ). Οι τελωνειακές υπηρεσίες πρέπει να διενεργούν εμπεριστατωμένους ελέγχους σχετικά με την αξιοπιστία του αιτούντος και να προσδιορίζουν όλες τις χρήσιμες πληροφορίες στην άδεια·

β) περιλαμβάνει την προσκόμιση των εμπορευμάτων στο τελωνείο.

Η διαδικασία παρέχει διάφορες δυνατότητες, αλλά συνήθως έχει ως εξής:

1) Ο επιχειρηματίας προσκομίζει τα εμπορεύματα στο τελωνείο και καταθέτει είτε έντυπο απλουστευμένης διασάφησης είτε εμπορικό έγγραφο (π.χ. τιμολόγιο), αντί λεπτομερούς τυποποιημένης διασάφησης.

2) Πραγματοποιείται η συνήθης διαδικασία διεκπεραίωσης των διασαφήσεων για θέση σε ελεύθερη κυκλοφορία (αποφάσεις σχετικά με ελέγχους για φορολογικά ή άλλα ζητήματα).

3) Στο τέλος του χρονικού διαστήματος που έχει συμφωνηθεί στην άδεια (συνήθως ενός μηνός), ο επιχειρηματίας καταθέτει τη συμπληρωματική διασάφηση, η οποία περιλαμβάνει όλες τις λεπτομέρειες (δασμολογητέα αξία, βάρος κ.λπ.) για κάθε μεμονωμένη απλουστευμένη διασάφηση για κάθε μεμονωμένη λογιστική εγγραφή, προκειμένου να υπολογιστούν οι δασμοί για το σύνολο των απλουστευμένων διασαφήσεων (συνολικό ποσό των δασμών) της περιόδου.

4) Το συνολικό ποσό των δασμών βεβαιώνεται εντός πέντε ημερών από την περίοδο αναφοράς, ήτοι την περίοδο του ενός μηνός στο παράδειγμα (πρβλ. άρθρο 218, παράγραφος 1 του ΚΤΚ) και καταβάλλεται σύμφωνα με το άρθρο 227 του ΚΤΚ, ήτοι το αργότερο τη δέκατη έκτη ημέρα του μήνα που ακολουθεί τον μήνα αναφοράς.

5) Ενδέχεται να διενεργηθεί έλεγχος μετά την παράδοση των εμπορευμάτων, υπό μορφή ad hoc ελέγχων σχετικά με τη συμπληρωματική διασάφηση ή με εις βάθος κατασταλτικούς ελέγχους στις εγκαταστάσεις του επιχειρηματία, συμπεριλαμβανομένων των εμπορικών εγγράφων και των λογαριασμών του επιχειρηματία.

II. Διαδικασία τοπικού εκτελωνισμού (άρθρο 253, παράγραφος 3 και άρθρα 263–267 των ΔΕΤΚ)

Άρθρο 253, παράγραφος 3: "Η διαδικασία εκτελωνισμού στον οριζόμενο από τον εισαγωγέα τόπο επιτρέπει την υπαγωγή στο συγκεκριμένο τελωνειακό καθεστώς εμπορευμάτων στις εγκαταστάσεις του ενδιαφερομένου ή σε άλλο τόπο που ορίζεται ή εγκρίνεται από τις τελωνειακές αρχές".

Το άρθρο 76, παράγραφος 1, στοιχείο γ) του ΚΤΚ προσδιορίζει: "...οι τελωνειακές αρχές επιτρέπουν ... να γίνεται η διασάφηση των εμπορευμάτων για το οικείο καθεστώς με εγγραφή των εμπορευμάτων στα λογιστικά βιβλία. στην περίπτωση αυτή, οι τελωνειακές αρχές μπορούν να απαλλάσσουν το διασαφιστή από την υποχρέωση προσκόμισης των εμπορευμάτων στο τελωνείο".

Η διαδικασία:

α) προϋποθέτει τη χορήγηση άδειας (άρθρα 253, 253α-253ιγ, 263-267 των ΔΕΤΚ). Οι τελωνειακές υπηρεσίες πρέπει να διενεργούν εμπεριστατωμένους ελέγχους σχετικά με την αξιοπιστία του αιτούντος και να προσδιορίζουν όλες τις χρήσιμες πληροφορίες στην άδεια·

β) κατά γενικό κανόνα, περιλαμβάνει γνωστοποίηση προς τις τελωνειακές αρχές σχετικά με την άφιξη των εμπορευμάτων στις εγκαταστάσεις του επιχειρηματία (ή σε οποιονδήποτε άλλο τόπο που ορίζεται για τον σκοπό αυτό), καθώς και σχετικά με την πρόθεσή του να τεθούν τα εμπορεύματα σε ελεύθερη κυκλοφορία.

Η διαδικασία παρέχει διάφορες δυνατότητες, αλλά συνήθως έχει ως εξής:

1) Ο επιχειρηματίας παραλαμβάνει τα εμπορεύματα στις εγκαταστάσεις του, συνήθως στο πλαίσιο άλλου τελωνειακού καθεστώτος στο οποίο ήδη υπάγεται (π.χ. διαμετακόμιση).

2) Ανάλογα με τον βαθμό απλούστευσης, ο επιχειρηματίας κατόπιν:

- είτε γνωστοποιεί στις τελωνειακές υπηρεσίες την πρόθεσή του να τεθούν τα εμπορεύματα σε ελεύθερη κυκλοφορία, εγγράφει τα λεπτομερή στοιχεία σχετικά με τα εμπορεύματα στα λογιστικά βιβλία του και αναμένει την απόφαση των τελωνειακών υπηρεσιών σχετικά με τυχόν διενέργεια ελέγχων πριν από την παράδοση,

- είτε εγγράφει απευθείας στα λογιστικά βιβλία του τα λεπτομερή στοιχεία σχετικά με τα εμπορεύματα, γεγονός το οποίο μπορεί να συνεπάγεται τη θέση τους σε ελεύθερη κυκλοφορία.

3) Συνεπώς, ανάλογα με τον βαθμό απλούστευσης, οι τελωνειακές υπηρεσίες ενδέχεται να μην έχουν τη δυνατότητα ελέγχου των εμπορευμάτων πριν από την παράδοση.

4) Στο τέλος του χρονικού διαστήματος που έχει συμφωνηθεί στην άδεια (συνήθως ενός μηνός), ο επιχειρηματίας καταθέτει τη συμπληρωματική διασάφηση, η οποία περιλαμβάνει όλες τις λεπτομέρειες (δασμολογητέα αξία, βάρος κ.λπ.) για κάθε μεμονωμένη λογιστική εγγραφή, προκειμένου να υπολογιστούν οι δασμοί για το σύνολο των λογιστικών εγγραφών (συνολικό ποσό των δασμών) της περιόδου.

5) Το συνολικό ποσό των δασμών βεβαιώνεται εντός πέντε ημερών από την περίοδο αναφοράς, ήτοι την περίοδο του ενός μηνός στο παράδειγμα (πρβλ. άρθρο 218, παράγραφος 1 του ΚΤΚ) και καταβάλλεται σύμφωνα με το άρθρο 227 του ΚΤΚ, ήτοι το αργότερο τη δέκατη έκτη ημέρα του μήνα που ακολουθεί τον μήνα αναφοράς.

6) Ενδέχεται να διενεργηθεί έλεγχος μετά την παράδοση των εμπορευμάτων, υπό μορφή ad hoc ελέγχων σχετικά με τη συμπληρωματική διασάφηση ή με εις βάθος κατασταλτικούς ελέγχους στις εγκαταστάσεις του επιχειρηματία, συμπεριλαμβανομένων των εμπορικών εγγράφων και των λογαριασμών του επιχειρηματία.

Σχηματική παρουσίαση της διαδικασίας απλουστευμένης διασάφησης και της διαδικασίας τοπικού εκτελωνισμού για τη θέση των εμπορευμάτων σε ελεύθερη κυκλοφορία

Φάση Είδος διαδικασίας | Διαδικασία απλουστευμένης διασάφησης | Διαδικασία τοπικού εκτελωνισμού |

Φάση 1 Αδειοδότηση | Επίσημη διαδικασία (αίτηση g αδειοδότηση): αδειοδότηση πριν από τη διαδικασίαέλεγχος της αξιοπιστίας του επιχειρηματία και των περαιτέρω όρων από τις τελωνειακές υπηρεσίεςοι λεπτομέρειες της διεκπεραίωσης προσδιορίζονται στην άδεια | Επίσημη διαδικασία (αίτηση g αδειοδότηση): αδειοδότηση πριν από τη διαδικασίαέλεγχος της αξιοπιστίας του επιχειρηματία και των περαιτέρω όρων από τις τελωνειακές υπηρεσίεςοι λεπτομέρειες της διεκπεραίωσης προσδιορίζονται στην άδεια |

Φάση 2 Εκτελωνισμός | Επιχειρηματίας: προσκομίζει τα εμπορεύματα στο τελωνείοκαταθέτει την απλουστευμένη διασάφηση (π.χ. τιμολόγιο) | Επιχειρηματίας: παραλαμβάνει/διαθέτει τα εμπορεύματα στις εγκαταστάσεις του (ή στον τόπο που έχει οριστεί)γνωστοποιεί στις τελωνειακές υπηρεσίες την πρόθεσή του να τεθούν τα εμπορεύματα σε ελεύθερη κυκλοφορία και εγγράφει τα λεπτομερή στοιχεία της διασάφησης στα λογιστικά βιβλία του (δυνατότητα απαλλαγής από την υποχρέωση γνωστοποίησης) |

Τελωνειακές υπηρεσίες: καταχωρίζουν την απλουστευμένη διασάφησηαποφασίζουν εάν θα διενεργήσουν έλεγχοθέτουν τα εμπορεύματα σε ελεύθερη κυκλοφορία | Τελωνειακές υπηρεσίες: λαμβάνουν (ή όχι) γνωστοποίηση από τον επιχειρηματίααποφασίζουν εάν θα διενεργήσουν έλεγχο (εάν αυτό εξακολουθεί να είναι δυνατό)παραδίδουν τα εμπορεύματα (εάν δεν έχουν ήδη τεθεί σε ελεύθερη κυκλοφορία από τον ίδιο τον επιχειρηματία) |

Φάση 3 Συμπληρωματική διασάφηση | Επιχειρηματίας: καταθέτει τη συμπληρωματική διασάφηση (= σύνοψη όλων των απλουστευμένων διασαφήσεων κατά τη διάρκεια της περιόδου)καταβάλλει το συνολικό ποσό των οφειλόμενων δασμών | Επιχειρηματίας: καταθέτει τη συμπληρωματική διασάφηση (=σύνοψη όλων των λογιστικών εγγραφών κατά τη διάρκεια της περιόδου)καταβάλλει το συνολικό ποσό των οφειλόμενων δασμών |

Τελωνειακές υπηρεσίες: βεβαιώνουν το ποσό των δασμώναποφασίζουν εάν θα διενεργήσουν έλεγχο μετά την παράδοση | Τελωνειακές υπηρεσίες: βεβαιώνουν το ποσό των δασμώναποφασίζουν εάν θα διενεργήσουν έλεγχο μετά την παράδοση |

Φάση 4 Κατασταλτικός έλεγχος | Επιχειρηματίας: διατηρεί την τεκμηρίωση στη διάθεση των τελωνειακών υπηρεσιών | Επιχειρηματίας: διατηρεί την τεκμηρίωση στη διάθεση των τελωνειακών υπηρεσιών |

Τελωνειακές υπηρεσίες: αποφασίζουν εάν θα διενεργήσουν κατασταλτικό έλεγχο | Τελωνειακές υπηρεσίες: αποφασίζουν εάν θα διενεργήσουν κατασταλτικό έλεγχο |

[30] Βλέπε το τέλος του παραρτήματος για σχηματική παρουσίαση.

[31] Κανονισμός (ΕΟΚ) αριθ. 2913/92 του Συμβουλίου, όπως τροποποιήθηκε.

[32] Κανονισμός (ΕΟΚ) αριθ. 2454/93 της Επιτροπής (ΕΕ L 253 της 11.10.1993, σ. 1), όπως τροποποιήθηκε.

--------------------------------------------------

ΠΑΡΆΡΤΗΜΑ II

Μοντέλο ελέγχου του ΕΕΣ σχετικά με τις απλουστευμένες διαδικασίες

1) Κριτήρια για τους ελέγχους πριν από την αδειοδότηση ενός επιχειρηματία

α) Πρέπει να ελέγχεται εάν ο επιχειρηματίας διαθέτει ικανοποιητικό ιστορικό συμμόρφωσης με τις απαιτήσεις των τελωνειακών υπηρεσιών, ικανοποιητικό και αξιόπιστο σύστημα (ΤΠ) διαχείρισης των εμπορικών του αρχείων, αποδεδειγμένη φερεγγυότητα, καθώς και εάν είναι δυνατό να ελέγχεται η συμμόρφωσή του με απαγορεύσεις ή περιορισμούς εισαγωγών.

β) Πρέπει να ελέγχονται η διοικητική οργάνωση και οι εσωτερικοί έλεγχοι του επιχειρηματία· ο εν λόγω έλεγχος πρέπει να περιλαμβάνει επίσκεψη στις εγκαταστάσεις του επιχειρηματία.

γ) Οι κίνδυνοι που επηρεάζουν την επιχειρηματική δραστηριότητα του επιχειρηματία πρέπει να εντοπίζονται και να εκτιμώνται κατά τη διάρκεια του ελέγχου, καθώς και να καλύπτονται από κατάλληλα μέτρα ελέγχου· πρέπει να καταρτίζεται για κάθε επιχειρηματία σύσταση/σχέδιο ελέγχου που να αντιμετωπίζει τους εναπομένοντες κινδύνους.

δ) Τα αποτελέσματα του ελέγχου πρέπει να διατυπώνονται επίσημα υπό μορφή έκθεσης.

ε) Πρέπει να παρέχονται κατάλληλες συμβουλές στους επιχειρηματίες κατά τη διαδικασία αδειοδότησης, καθώς και ενημέρωση σχετικά με τις υποχρεώσεις τους και τους τελωνειακούς κινδύνους που επηρεάζουν την επιχειρηματική τους δραστηριότητα.

στ) Οι άδειες πρέπει να έχουν τη μορφή επίσημης και ρητής γραπτής δέσμευσης μεταξύ των τελωνειακών υπηρεσιών και του επιχειρηματία, η οποία να καθορίζει τόσο τον τρόπο συνεργασίας τους όσο και τα δικαιώματα και τις υποχρεώσεις κάθε πλευράς, συμπεριλαμβανομένων των υποχρεώσεων του επιχειρηματία να γνωστοποιεί τυχόν αλλαγές στην επιχειρηματική του δραστηριότητα και οργάνωση, καθώς και να ορίσει εκπρόσωπο υπεύθυνο για τελωνειακά θέματα.

2) Κριτήρια για τους ελέγχους [33] κατά τη διεκπεραίωση των απλουστευμένων διαδικασιών, ήτοι σχετικά με τις απλουστευμένες διασαφήσεις/λογιστικές εγγραφές και τις συμπληρωματικές διασαφήσεις

α) Πρέπει να διενεργείται ελάχιστος αριθμός φυσικών ελέγχων και ελέγχων εγγράφων πριν από την παράδοση, βάσει ανάλυσης κινδύνου, προκειμένου να συνεχίσει να υφίσταται ένας συντελεστής αβεβαιότητας για τον επιχειρηματία, να ανιχνεύονται οι παράτυπες εισαγωγές και να αποφεύγεται η ελλιπής είσπραξη των ΠΙΠ.

β) Για τον ίδιο σκοπό, πρέπει να διενεργούνται εμπεριστατωμένοι έλεγχοι εγγράφων σχετικά με τις συμπληρωματικές διασαφήσεις.

γ) Πρέπει να πραγματοποιείται αυτοματοποιημένη συμφωνία μεταξύ των συμπληρωματικών διασαφήσεων και των απλουστευμένων διασαφήσεων/εγγραφών στα λογιστικά βιβλία του επιχειρηματία, η οποία να διασφαλίζει την πληρότητα των συμπληρωματικών διασαφήσεων.

δ) Οι φυσικοί έλεγχοι και οι έλεγχοι εγγράφων πρέπει να βασίζονται σε ανάλυση κινδύνου, με τη χρήση κατάλληλων τεχνικών αυτοματοποιημένης επεξεργασίας δεδομένων, συμπεριλαμβανόμενης επιλογής βάσει τυχαίου δείγματος.

ε) Τα αποτελέσματα των εν λόγω ελέγχων πρέπει να καταχωρίζονται ορθά και το σύστημα διαχείρισης κινδύνου να ανατροφοδοτείται δεόντως με τις σχετικές πληροφορίες· η τακτική μέτρηση των επιδόσεων εκ μέρους των τελωνειακών υπηρεσιών πρέπει να διασφαλίζει ότι τα προφίλ κινδύνου παραμένουν αποτελεσματικά και ενημερωμένα.

3) Κριτήρια για τους κατασταλτικούς ελέγχους [34] σχετικά με τις απλουστευμένες διαδικασίες

α) Πρέπει να διενεργούνται τακτικοί και προγραμματισμένοι κατασταλτικοί έλεγχοι, βάσει ικανοποιητικής και τυποποιημένης μεθοδολογίας ελέγχου, που να λαμβάνει υπόψη τους κινδύνους της δραστηριότητας του επιχειρηματία, καθώς και τους κινδύνους παραγραφής· ορισμένοι από τους επιχειρηματίες πρέπει να επιλέγονται βάσει τυχαίου δείγματος.

β) Με τους ελέγχους πρέπει να στοχοθετούνται πράξεις ή συγκεκριμένα θέματα (π.χ. η δασμολογητέα αξία), συστήματα, συμπεριλαμβανομένων των συστημάτων ΤΠ, ή να εκτιμάται εάν ο επιχειρηματίας εξακολουθεί να πληροί τους όρους χρήσης των απλουστευμένων διαδικασιών.

γ) Οι διαπιστώσεις ελέγχου πρέπει να διατυπώνονται επίσημα υπό μορφή έκθεσης και να παρακολουθούνται συστηματικά· τα αποτελέσματα των ελέγχων πρέπει να ανατροφοδοτούν με πληροφορίες το σύστημα διαχείρισης κινδύνου.

δ) Πρέπει να εφαρμόζονται μέτρα διασφάλισης της ποιότητας (π.χ. μέτρηση των επιδόσεων ή του βαθμού συμμόρφωσης του επιχειρηματία) και να ενθαρρύνεται η αυτοαξιολόγηση του επιχειρηματία.

[33] Ο ελάχιστος αριθμός ελέγχων πριν από την παράδοση και σχετικά με τις συμπληρωματικές διασαφήσεις πρέπει να εξαρτάται από τον βαθμό επικινδυνότητας των σχετικών εισαγωγών. Ωστόσο, ακόμη και για τους επιχειρηματίες που πραγματοποιούν μόνον εισαγωγές χαμηλού κινδύνου, πρέπει να συνεχίσει να υφίσταται ένας συντελεστής αβεβαιότητας με τη διενέργεια ελέγχων βάσει τυχαίου δείγματος.

[34] Προκειμένου να αντιμετωπίζεται κατάλληλα ο κίνδυνος παραγραφής των δασμών, πρέπει να διενεργούνται κατασταλτικοί έλεγχοι που να στοχοθετούν τις πράξεις τουλάχιστον ανά τριετία. Ο αριθμός των προς έλεγχο πράξεων σε κάθε κατασταλτικό έλεγχο πρέπει να εξαρτάται από τους ενεχόμενους κινδύνους. Έλεγχος συστημάτων ή έλεγχος αξιολόγησης του εάν ο επιχειρηματίας εξακολουθεί να πληροί τους όρους χρήσης των απλουστευμένων διαδικασιών μπορεί να διενεργείται ανά αραιότερα διαστήματα, αλλά είναι πάντοτε αναγκαίος σε περίπτωση αλλαγής κάποιου συστήματος (ΤΠ ή άλλου).

--------------------------------------------------

ΠΑΡΑΡΤΗΜΑ III

ΣΎΝΟΨΗ ΤΩΝ ΠΑΡΑΤΗΡΉΣΕΩΝ ΓΙΑ ΤΑ ΕΝΝΈΑ ΚΡΆΤΗ ΜΈΛΗ ΌΠΟΥ ΔΙΕΝΕΡΓΉΘΗΚΕ ΈΛΕΓΧΟΣ

Σημείωση: ικανοποιητικό· μερικώς ικανοποιητικό· μη ικανοποιητικό· μ.δ.: μη διαθέσιμο.

Πρότυπα του μοντέλου ελέγχου | BE | FR | IE | IT | HU | NL | SI | SE | UK |

Αριθμός φακέλων επιχειρηματιών που εξετάστηκαν | 17 | 20 | 7 | 20 | 16 | 18 | 17 | 22 | 20 |

Έλεγχοι πριν από την αδειοδότηση

Διενεργήθηκε έλεγχος στις εγκαταστάσεις του επιχειρηματία, καταρτίστηκε έκθεση ελέγχου και ήταν αυτή διαθέσιμη; | | | μ.δ. | | | | | | |

Αξιολογήθηκαν η διοικητική οργάνωση και οι εσωτερικοί έλεγχοι του επιχειρηματία; | | | μ.δ. | | | | | | |

Διενεργήθηκε έλεγχος των λογιστικών συστημάτων και των συστημάτων ΤΠ; | | | μ.δ. | | | | | | |

Ελέγχθηκαν οι νομικές προϋποθέσεις των άρθρων 261, παράγραφος 2 και 264, παράγραφος 2 των ΔΕΤΚ (π.χ. απουσία σοβαρών παραβάσεων); | | | μ.δ. | | | | | | |

Ελέγχθηκε η φερεγγυότητα του επιχειρηματία; | | | μ.δ. | | | | | | |

Πραγματοποιήθηκε εκτίμηση του κινδύνου του επιχειρηματία; | | | μ.δ. | | | | | | |

Κατέληξε η εκτίμηση του κινδύνου/ο έλεγχος σε σύσταση για ελέγχους (σχέδιο ελέγχου); | | | μ.δ. | | | | | | |

Η διαδικασία αδειοδότησης περιλάμβανε στοιχεία διασφάλισης (π.χ. επιμόρφωση, πληροφορίες, συντονιστές); | | | μ.δ. | | | | | | |

Έλεγχος κατά τη διεκπεραίωση — έλεγχοι πριν από την παράδοση

Χορηγήθηκε η δυνατότητα εφαρμογής πρακτικών απλούστευσης για τη ΔΤΕ (απαλλαγή από την υποχρέωση γνωστοποίησης) σύμφωνα με τη νομοθεσία; | | | | | | | | | |

Διενεργήθηκε όντως ελάχιστος αριθμός ελέγχων πριν από την παράδοση σχετικά με τις πτυχές που αφορούν τους ΠΙΠ/την κοινή εμπορική πολιτική; | | | | | | | | | |

Εφαρμόστηκαν αυτοματοποιημένα προφίλ κινδύνου σχετικά με τους ΠΙΠ/την κοινή εμπορική πολιτική; | | | | | | | | | |

Συμπεριελήφθη αυτοματοποιημένη τυχαία επιλογή στη διαχείριση του κινδύνου; | | | | | | | | | |

Πραγματοποιήθηκε παρακολούθηση ζητημάτων σχετικών με τον κίνδυνο (π.χ. μέτρηση των επιδόσεων των προφίλ κινδύνου, ανατροφοδότηση με πληροφορίες); | | | | | | | | | |

Έλεγχος κατά τη διεκπεραίωση — έλεγχοι σχετικά με τις συμπληρωματικές διασαφήσεις

Πραγματοποιείται, κατά γενικό κανόνα, ηλεκτρονική επεξεργασία των συμπληρωματικών διασαφήσεων; | | | | | | | | | |

Διενεργήθηκε όντως ελάχιστος αριθμός εμπεριστατωμένων ελέγχων εγγράφων; | | | | | | | | | |

Εφαρμόστηκαν αυτοματοποιημένα προφίλ κινδύνου σχετικά με τους ΠΙΠ/την κοινή εμπορική πολιτική; | | | | | | | | | |

Συμπεριελήφθη αυτοματοποιημένη τυχαία επιλογή στη διαχείριση του κινδύνου; | | | | | | | | | |

Πραγματοποιήθηκε αυτοματοποιημένη συμφωνία μεταξύ συμπληρωματικών και απλουστευμένων εγγραφών; | μ.δ. | | | μ.δ. | μ.δ. | | | | |

Πραγματοποιήθηκε συστηματική χειρόγραφη συμφωνία μεταξύ συμπληρωματικών και απλουστευμένων εγγραφών; | | μ.δ. | | | | | μ.δ. | | |

Πραγματοποιήθηκε παρακολούθηση ζητημάτων σχετικών με τον κίνδυνο (π.χ. μέτρηση των επιδόσεων των προφίλ κινδύνου, ανατροφοδότηση με πληροφορίες); | | | | | | | | | |

Κατασταλτικοί έλεγχοι

Οι κατασταλτικοί έλεγχοι στηρίζονται σε ικανοποιητική μεθοδολογία ελέγχου (εργαλεία ελέγχου, συνεκτικός τρόπος προσέγγισης); | | | | | | | | | |

Οι εν λόγω έλεγχοι περιλαμβάνουν συστήματα, καθώς και συστήματα ΤΠ; | | | | | | | | | |

Οι εν λόγω έλεγχοι περιλαμβάνουν τη συνεχή τήρηση των όρων αδειοδότησης; | | | | | | | | | |

Οι εν λόγω έλεγχοι περιλαμβάνουν δοκιμαστικούς ελέγχους επαλήθευσης των πράξεων (συμπεριλαμβανομένων των εμπορικών λογαριασμών); | | | | | | | | | |

Η συχνότητα των ελέγχων είναι επαρκής ώστε να λαμβάνεται υπόψη ο κίνδυνος παραγραφής; | | | | | | | | | |

Ποσοστό των επιχειρηματιών που δεν υποβλήθηκαν σε έλεγχο αρκετά συχνά ώστε να αποφευχθεί η παραγραφή | 71 | 70 | 57 | 15 | 6 | 39 | 18 | 91 | 90 |

Πραγματοποιείται παρακολούθηση των εκθέσεων ελέγχου (έλεγχος διαχείρισης, ανατροφοδότηση με πληροφορίες); | | | | | | | | | |

--------------------------------------------------

ΠΑΡΆΡΤΗΜΑ IV

ΣΥΝΟΠΤΙΚΉ ΠΑΡΟΥΣΊΑΣΗ ΤΩΝ ΣΦΑΛΜΆΤΩΝ ΣΤΑ ΔΕΊΓΜΑΤΑ

Σημείωση: Τα κράτη μέλη κλήθηκαν να παράσχουν τυχόν ελλείπουσα τεκμηρίωση με τις απαντήσεις τους στις εκθέσεις αρχικών διαπιστώσεων του Συνεδρίου. Στις περιπτώσεις όπου τα κράτη μέλη δεν ήταν σε θέση να διαβιβάσουν τα απαιτούμενα έγγραφα, αυτό θεωρήθηκε σφάλμα.

| BE | FR | IE | IT | HU | NL | SI | SE | UK |

Δημοσιονομικό δείγμα του 2008

Αριθμός πράξεων που ελέγχθηκαν | 31 | 32 | 20 | 30 | 33 | 30 | 30 | 31 | 30 |

Στο έγγραφο προτιμησιακής μεταχείρισης δεν αναφερόταν "εκδοθέν εκ των υστέρων", κατά περίπτωση | 3 | 2 | 0 | 0 | 0 | 2 | 0 | 0 | 0 |

Δεν υπήρχαν αποδεικτικά στοιχεία για απευθείας μεταφορά | 1 | 1 | 0 | 1 | 0 | 0 | 0 | 3 | 1 |

Δεν παρασχέθηκαν έγγραφα | 0 | 0 | 8 | 0 | 1 | 0 | 0 | 0 | 0 |

Άλλο ουσιώδες σφάλμα | 1 | 1 | 0 | 0 | 1 | 0 | 0 | 3 | 1 |

Συνολικός αριθμός σφαλμάτων | 5 | 4 | 8 | 1 | 2 | 2 | 0 | 6 | 2 |

Σύνολο σφαλμάτων (%) για το δημοσιονομικό δείγμα του 2008 | 16 | 13 | 40 | 3 | 6 | 7 | 0 | 19 | 7 |

Σφάλματα (%) λόγω απουσίας βασικών εγγράφων | 3 | 3 | 40 | 3 | 3 | 0 | 0 | 10 | 3 |

Μη δημοσιονομικό δείγμα του 2008

Αριθμός πράξεων που ελέγχθηκαν | 60 | 57 | 6 | 62 | 32 | 61 | 30 | 58 | 60 |

Η καταχώριση επί έλαττον δεν πραγματοποιήθηκε αμέσως μετά την προθεσμία ενιαίου καταλογισμού/απουσία έγκρισης από τις τελωνειακές υπηρεσίες | 9 | 13 | 0 | 10 | 2 | 0 | 0 | 0 | 0 |

Δεν παρασχέθηκαν έγγραφα | 23 | 6 | 6 | 0 | 0 | 18 | 0 | 5 | 0 |

Άλλο ουσιώδες σφάλμα | 12 | 7 | 0 | 1 | 0 | 1 | 2 | 2 | 6 |

Συνολικός αριθμός σφαλμάτων | 44 | 26 | 6 | 11 | 2 | 19 | 2 | 7 | 6 |

Σύνολο σφαλμάτων για το μη δημοσιονομικό δείγμα του 2008 | 73 | 46 | 100 | 18 | 6 | 31 | 7 | 12 | 10 |

Σφάλματα (%) λόγω απουσίας βασικών εγγράφων | 38 | 11 | 100 | 0 | 0 | 30 | 0 | 9 | 0 |

Δημοσιονομικό δείγμα του 2006

Αριθμός πράξεων που ελέγχθηκαν | 34 | 33 | 24 | 33 | 29 | 30 | 30 | 31 | 30 |

Στο έγγραφο προτιμησιακής μεταχείρισης δεν αναφερόταν "εκδοθέν εκ των υστέρων", κατά περίπτωση | 1 | 0 | 0 | 0 | 0 | 1 | 0 | 1 | 0 |

Δεν υπήρχαν αποδεικτικά στοιχεία για απευθείας μεταφορά | 4 | 8 | 0 | 0 | 0 | 0 | 0 | 8 | 2 |

Δεν παρασχέθηκαν έγγραφα | 1 | 0 | 7 | 0 | 0 | 0 | 0 | 0 | 3 |

Άλλο ουσιώδες σφάλμα | 4 | 3 | 0 | 0 | 0 | 3 | 0 | 2 | 1 |

Συνολικός αριθμός σφαλμάτων | 10 | 11 | 7 | 0 | 0 | 4 | 0 | 11 | 6 |

Σύνολο σφαλμάτων (%)για το δημοσιονομικό δείγμα του 2006 | 29 | 33 | 29 | 0 | 0 | 13 | 0 | 35 | 20 |

Σφάλματα (%) λόγω απουσίας βασικών εγγράφων | 15 | 24 | 29 | 0 | 0 | 0 | 0 | 26 | 17 |

--------------------------------------------------